BN,PN dan PH umum calon PRU DUN Melaka

KUALA LUMPUR, 6 November - Barisan Nasional (BN) menampilkan 86 peratus atau 24 calon muka baharu pada Pilihan Raya Umum PRU DUN Melaka. Pengarah Pilihan Raya BN, Datuk Seri Mohamad Hassan berkata, hanya 14 peratus atau 4 calon lama dikekalkan.

Mereka yang dicalonkan masing-masing 20 calon dari UMNO, 7 calon MCA dan seorang dari MIC.  BN turut mempertandingkan dua orang anak kepada bekas Ketua Menteri Melaka iaitu Zulkiflee Datuk Seri Mohd Zin yang dicalonkan di DUN Taboh Naning dan Datuk Khaidhirah Abu Zahar yang dicalonkan di DUN Rim.

Sementara itu, calon yang dikekalkan ialah Ketua Menteri, Datuk Seri Sulaiman Md Ali di DUN Lendu, Datuk Muhammad Jailani Khamis di DUN Rembia manakala di DUN Ayer Molek ialah Datuk Rahmad Mariman dan DUN Serkam, Datuk Zaidi Atan.

Sementara itu, Perikatan Nasional (PN) menampilkan 28 calon bagi PRU DUN Melaka.

Pengerusinya,Tan Sri Muhyiddin Yassin memberitahu, Bersatu menampilkan 15 calon, manakala PAS 8 calon dan 5 calon dari Parti Gerakan.

Tambahnya, 43 peratus calon berusia di bawah 40 tahun dan sebahagian besarnya daripada kalangan golongan profesional dan berpendidikan tinggi.  Antara calon yang akan bertanding Aziah Mohd Sa'ad, Datuk Mas Ermieyati Samsudin, Dr Nordina Abd Latif dan Mejar (Bersara) Abdullah Mahadi.

Dalam pada itu, Pengerusi Pakatan Harapan (PH), Datuk Seri Anwar Ibrahim turut mengumumkan 28 calon akan bertanding, melibatkan calon Parti Keadilan Rakyat (PKR), Parti Amanah Negara (AMANAH) dan DAP.

Antara yang dicalonkan PH ialah, bekas Ketua Menteri Melaka yang juga bekas ADUN Sungai Udang, Datuk Seri Idris Haron untuk bertanding di DUN Asahan.


Malaysia di ambang kejayaan tangani COVID-19

KOTA BHARU, 4 November - Malaysia kini berada di ambang kejayaan dalam menangani COVID-19 meskipun belum diisytiharkan menang.

Menteri Kesihatan, Khairy Jamaluddin optimis memandangkan pelbagai faktor termasuk liputan vaksinasi dan penurunan jumlah penggunaan katil kepada 40 peratus di seluruh negara ketika ini.

Tumpuan kini kepada negeri-negeri yang masih berada dalam fasa tiga Pelan Pemulihan Negara (PPN) iaitu Sarawak dan Kelantan untuk segera beralih ke fasa berikutnya.

Beliau merasmikan Klinik Kesihatan (Jenis 3), Penambang di Kota Bharu.

Hadir sama Ketua Pengarah Kesihatan, Tan Sri Dr Noor Hisham Abdullah Exco Kerajaan Negeri, Dr Izani Husin dan Pengarah Kesihatan Negeri, Datuk Dr Zaini Hussin.

Dalam pada itu, sebanyak 31 projek pembangunan fasiliti kesihatan diluluskan di Kelantan.

Jelas Khairy, ia membabitkan kos keseluruhan sebanyak RM623 juta menerusi Rolling Plan Pertama Rancangan Malaysia Ke-12 (RMKe-12).  Ia terdiri daripada 24 projek sambungan dari RMKe-11 dengan kos sebanyak RM582 juta selain tujuh projek baharu dengan kos lebih RM40 juta.  Projek baharu diluluskan termasuk Projek Naik Taraf Asas Bekalan Air Alternatif di sembilan Klinik Kesihatan luar bandar dan pembinaan Klinik Kesihatan Gantian Jenis 3 di Bachok dengan kos keseluruhan RM35 juta.


PM mahu 'Membandarkan Luar Bandar' diperkasa kembali

KINABANTANGAN, 6 November - Perdana Menteri, Datuk Seri Ismail Sabri Yaakob mahu dasar 'Membandarkan Luar Bandar' diperkasakan kembali.  Kataya, ia bagi memastikan penduduk di kawasan luar bandar dalam usaha memacu pembangunan sekali gus membasmi kemiskinan di kawasan berkenaan.

Beliau berkata kawasan luar bandar perlu dimajukan dengan mendapatkan infrastruktur yang lengkap dan baik seperti jalanraya, bekalan elektrik, air dan telekomunikasi.

Datuk Seri Ismail berkata dasar itu akan dibincangkan bersama Kementerian Pembangunan Luar Bandar untuk menggunakan semula slogan 'Membandarkan Luar Bandar' bagi mencapai matlamat itu.


Peruntukan RM14 juta laksana tiga projek pembangunan di Kinabatangan

KINABATANGAN, 6 Nov - Sebanyak RM14 juta diluluskan bagi melaksanakan 3 projek pembangunan di Kinabatangan, Sabah.

Daripada jumlah itu, RM6 juta untuk membina Dewan Serbaguna Kinabatangan baharu, sebanyak RM5 juta membina Pasar Awam manakala RM3 juta lagi untuk siapkan Pusat Pelupusan Sampah.

Perdana Menteri, Datuk Seri Ismail Sabri Yaakob berkata, peruntukan berkenaan bertujuan memberi kemudahan dewan serbaguna dan pasar awam lebih selesa kepada masyarakat di daerah itu.  Beliau menyatakan demikian pada sidang media selepas melancarkan Projek Lebuhraya Pan Borneo Zon Timur, di Dataran Tamu Pekan Kota Kinabatangan.  Selain itu, sebanyak 105 projek baharu di seluruh Sabah akan dilaksanakan, melibatkan kos RM1.9 bilion sepanjang tahun hadapan.


RM877 juta diperuntuk bina Lebuhraya Pan Borneo Sabah Zon Timur

KINABATANGAN, 6 November - Sejumlah RM877 juta diperuntukkan untuk Pembinaan Projek Lebuhraya Pan Borneo Sabah bagi Zon Timur.

Perdana Menteri, Datuk Seri Ismail Sabri Yaakob berkata, ia meliputi sebahagian daripada keseluruhan jajaran merentasi Sandakan sehingga Telupid sejauh 58 kilometer.

Datuk Seri Ismail Sabri Yaakob merasmikan Pelancaran Lebuhraya Pan Borneo Zon Timur di Dataran Tamu Pekan Kota, Kinabatangan.  Laluan tersebut akan menyediakan akses perhubungan darat yang selesa, cekap dan selamat terutama kepada penduduk daerah Beluran.  Juga mempermudahkan urusan logistik dan pasaran hasil pertanian di daerah Telupid serta merancakkan aktiviti pelancongan di sekitar daerah Sandakan.  Jaringan pengangkutan yang baik secara tidak langsung meransang aktiviti sosioekonomi penduduk setempat, wujud pekerjaan baharu dan mengurangkan ketidakseimbangan antara wilayah.


Hujan lebat pertembungan air pasang, 48 penduduk berada di dua PPS

KOTA TINGGI, 6 November - Hujan lebat lebih dua jam dan pertembungan air pasang di Kota Tinggi petang semalam, menyebabkan banjir kilat di Kampung Baru Sungai Mas dan Kampung Muhibbah.

Dua PPS dibuka bagi menempatkan 48 penduduk terjejas daripada sembilan keluarga.

EXCO Johor, R.Vidyananthan berkata di PPS Dewan Kampung Baru Sungai Mas, 34 penduduk terjejas daripada lapan keluarga berlindung di sana.Manakala PPS Balai Raya Kampung Muhibbah menempatkan lima penduduk daripada satu keluarga.Pemantauan pagi tadi menyaksikan paras air di kedua-dua kampung berkenaan dilihat telah surut sepenuhnya.


Lebuhraya Pan Borneo, luaskan keterhubungan pusat pertumbuhan berpotensi, bangunkan ekonomi setempat

Perdana Menteri berkata pembinaan tersebut meliputi tiga pakej sebahagian daripada keseluruhan jajaran merentasi Sandakan hingga Telupid sejauh 58 kilometer.

Skop pembinaan melibatkan kerja menaiktaraf daripada dua lorong dua hala kepada empat lorong dua hala, pembinaan tiga jambatan baharu dan satu persimpangan bertingkat.

Perdana Menteri berucap ketika melancarkan Lebuhraya Pan Borneo Zon Timur di Dataran Tamu Pekan Kota, Kinabatangan.

Laluan ini akan menyediakan akses perhubungan darat yang selesa dan selamat terutama kepada penduduk sekitar Beluran.

Ini termasuk memudahkan urusan logistik dan pasaran hasil pertanian daerah Telupid dan mampu merancakkan aktiviti pelancongan Sandakan.

Projek tersebut bukti komitmen kerajaan persekutuan dalam mewujudkan pembangunan mampan, seiring pengagihan ekonomi yang adil, saksama dan inklusif untuk semua lapisan masyarakat.

Ia selari Teras Strategik Keenam di bawah Wawasan Kemakmuran Bersama 2030 iaitu keterangkuman Wilayah.


Waspada, air pasang besar bukan pesta air

KUALA LANGAT, 6 November - Orang ramai diminta tidak melakukan aktiviti riadah di kawasan pantai di Kuala Langat, Selangor berikutan fenomena air pasang besar, sekali gus berbahaya untuk aktiviti pantai.

Tegas Penyelaras Skuad Pantas Majlis Perbandaran Kuala Langat Mazlan Abdul Manap; situasi air pasang besar bukanlah bererti pesta air bermula.

Pihaknya mendapati masih ada pengunjung tidak mengikut arahan dikeluarkan walaupun amaran dan pita keselamatan dipasang.

Setakat ini, keadaan sekitar Kuala Langat masih terkawal dan tiada penduduk dipindahkan walaupun terdapat ban pecah.

Fenomena air pasang besar antaranya dijangka berlaku di Pantai Kelanang, Pantai Pantai Morib,Pantai Batu Laut, Pantai Chunang dan Jeti Tanjung Sepat.

Daerah lain terlibat dengan fenomena ini ialah Sabak Bernam, Kuala Selangor, Sepang dan Klang.


PM akan bertemu Presiden Jokowi, bincang pembangunan Sabah - Kalimatan

SANDAKAN, 6 November - Perdana Menteri akan mengadakan perbincangan bersama Presiden Indonesia, Joko Widodo mengenai pembanguan di sempadan Sabah dengan Kalimantan.

Perbincangan itu akan diadakan dalam lawatan beliau ke negara itu minggu depan.


Tumpu pembangunan sabah keluar daripada belenggu kemiskinan

SANDAKAN, 6 November - Kerajaan persekutuan akan terus memberi tumpuan terhadap pembangunan Sabah.

Perdana Menteri Datuk Seri Ismail Sabri Yaakob berkata, Kerajaan Persekutuan juga komited untuk membebaskan Sabah daripada belenggu kemiskinan.

Beliau berkata demikian dalam Mesyuarat Kepimpinan Masyarakat Daerah Sandakan bersama Perdana Menteri di Sandakan.


Jauhi pantai, berikutan ombak kuat dan angin kencang

KUALA NERUS, 6 November - Angkatan Pertahanan Awam Terengganu menasihati orang ramai supaya tidak berkunjung ke pantai terutamanya pada waktu malam.

Ia berikutan ombak kuat dan angin kencang yang mampu mengancam keselamatan.

Pengarahnya, Leftenan Kolonel (Pertahanan Awam) Mohd Rosman Abdullah berkata, ombak besar dengan angin kencang mampu menyebabkan air laut melimpah ke jalan raya.

Limpahan air laut juga mungkin berlaku di beberapa kawasan pantai peranginan termasuk Pantai Seberang Takir, Pantai Batu Buruk dan Pantai Kelulut, di Marang.

Justeru beliau juga berharap penduduk yang tinggal berhampiran pantai dan sungai agar lebih berhati-hati dengan keadaan semasa.

Fenomena air pasang besar dijangka melanda Terengganu sebanyak empat kali pada November dan pihaknya telah melakukan persediaan bagi menghadapi sebarang kemungkinan.


PM tiba di Sandakan lawatan kerja dua hari

SANDAKAN, 5 November - Perdana Menteri, Datuk Seri Ismail Sabri Yaakob tiba di Sandakan untuk melakukan lawatan kerja dua hari.

Esok, Datuk Seri Ismail Sabri dijadual melancarkan projek Lebuhraya Pan Borneo bagi pakej pantai timur Sabah di Kinabatangan.

Lawatan dua hari ini merupakan lawatan pertama beliau ke pantai timur Sabah selepas menyandang jawatan Perdana Menteri, Ogos lalu.

Ketibaan beliau disambut Timbalan Ketua Menteri Sabah, Datuk Seri Bung Moktar Radin.

Turut hadir Menteri Pelancongan, Kebudayaan dan Alam Sekitar Negeri Datuk Jafry Ariffin, Menteri Sains, Teknologi dan Inovasi Sabah Datuk Yakub Khan dan menteri-menteri kabinet negeri serta Timbalan Menteri Kerja Raya, Datuk Arthur Joseph Kurup.  Datuk Seri Ismail Sabri yang menaiki pesawat khas tiba di Lapangan Terbang Sandakan kira-kira pukul 7.30 malam.


Datuk Saarani ketuai senarai 192 penerima darjah kebesaran, pingat negeri Perak

IPOH,5 November - Menteri Besar, Datuk Saarani Mohamed mengetuai 192 penerima darjah kebesaran dan pingat sempenan Hari Keputeraan Sultan Perak.  Datuk Saarani dikurniakan Darjah Dato' Seri Paduka Mahkota Perak (SPMP).

Sementara itu, Penasihat Undang-Undang Negeri, Azmir Shah Zainal Abidin pula dianugerahkan Darjah Dato' Paduka Cura Si Manja Kini (DPCM) yang membawa gelaran Dato'.  Manakala, Darjah Dato' Paduka Mahkota Perak (DPMP) pula diberikan kepada 13 penerima termasuk Pengarah Pendidikan Negeri, Dr Mohd Suhaimi Mohamed Ali serta Ketua Protokol dan Istiadat, Pejabat Setiausaha Kerajaan Negeri, Toh Jana Pahlawan SAC (B) Abu Bakar Romlee.  Orang Kaya Bendahara Seri Maharaja Tan Sri Dr Mohd Zahidi Zainuddin berkata jumlah penerima tahun ini agak terhad dan diberikan kepada individu yang layak dan memenuhi kriteria ditetapkan.

Istiadat pengurniaan darjah kebesaran bagi siri pertama melibatkan 38 penerima bakal berlangsung 14 November ini di Balairong Seri, Istana Iskandariah, Kuala Kangsar.  Manakala bakinya akan dianjurkan mengikut tarikh yang akan diperkenankan Sultan Perak dan tertakluk situasi semasa.


Pengurusan Stesen Kuarantin Hotel beralih kepada Stesen Kuarantin Swasta mulai 15 November

KUALA LUMPUR 5 November - Menteri Kanan Pertahanan, Datuk Seri Hishamuddin Tun Hussein berkata, Pengurusan Stesen Kuarantin Hotel beralih kepada Stesen Kuarantin Swasta.

Bagaimanapun, kos kuarantin tujuh hari bagi warganegara Malaysia kekal ditanggung kerajaan.

Manakala, kutipan kos operasi COVID-19 berjumlah RM2,600 per pengembara bukan warganegara dimansuhkan.

Namun, caj bagi stesen kuarantin masih berkuatkuasa dan caj yang dikenakan stesen kuarantin swasta adalah pada kadar sama seperti sebelum ini.

Semua berkuat kuasa mulai 15 November ini.


Perlis, Perak, Pulau Pinang, Sabah dan Kedah beralih ke Fasa 4 PPN

KUALA LUMPUR 5 November - Beberapa negeri beralih ke Fasa Empat Pelan Pemulihan Negara (PPN) setelah Kementerian Kesihatan Malaysia (KKM) dan Majlis Keselamatan Negara (MKN) mengambil kira penilaian risiko semasa.

Ia melibatkan Perlis, Perak, Pulau Pinang, Sabah dan Kedah.

Peralihan fasa berkuatkuasa 8 November ini.

Menteri Kanan Pertahanan, Datuk Seri Hishamuddin Tun Hussein melalui satu kenyataan berkata, Jawatankuasa Khas Pengurusan Pandemik COVID-19 hari ini bersetuju bagi peralihan Fasa PPN tersebut.

Prosedur Operasi Standard (SOP) bagi negeri-negeri yang memasuki Fasa Empat adalah sama dengan sebelum ini.

Jelasnya, keterangan SOP terkini akan dikemaskini oleh MKN di laman sesawang rasmi www.mkn.gov.my.

Sementara itu, beliau turut memaklumkan, anak-anak kapal di bawah Pengurusan Lembaga Pelabuhan Klang dibenar mengambil suntikan vaksin semasa persinggahan di Pelabuhan Klang, bagaimanapun tertakluk kepada kelulusan KKM dan Jabatan Imigresen Malaysia.


Agong titah kajian secara holistik pembangunan semula Kampung Baru Karak

BENTONG, 5 November - Yang di-Pertuan Agong Al-Sultan Abdullah Ri'ayatuddin Al-Mustafa Billah Shah menitahkan supaya satu kajian pembangunan semula Kampung Baru Karak, Bentong, Pahang, dilaksanakan secara holistik dengan mengutamakan ciri keselamatan.

Baginda bertitah dengan kajian menyeluruh dapat membangunkan semula penempatan itu dengan lebih selesa kepada penduduk kampung berkenaan pada masa depan.

Baginda bertitah demikian ketika mencemar duli menyantuni mangsa kebakaran di Dewan Jawatankuasa Keselamatan dan Kemakmuran Kampung Baharu (JKKB) di Kampung Baru Karak.  Turut berangkat, Raja Permaisuri Agong, Tunku Hajah Azizah Aminah Maimunah Iskandariah.  Hadir sama, Setiausaha Kerajaan Negeru, Datuk Sri Dr. Sallehuddin Ishak, Pengerusi Jawatankuasa Kerajaan Tempatan dan Perumahan Negeri, Datuk Abd Rahim Muda, Pengerusi Jawatankuasa Pembangunan Semula Rumah Kampung Baru Karak, Datuk Sri Liow Tiong Lai dan Pegawai Daerah Bentong, Datuk Mohd Zulkifli Hashim.  Baginda berdua kemudiannya mencemar duli hadir ke Dewan JKKB Kampung Baru Karak dan mendengar sembah taklimat cadangan pembangunan semula Kampung Baru Karak oleh Datuk Seri Liow Tiong Lai serta menyaksikan penyerahan sumbangan cek daripada Persatuan Pandu Puteri Malaysia, IINFRA Sdn. Bhd. Ikhasas Group dan Datuk Nelson Tan bagi pembangunan Kampung Baru Karak bernilai RM1.18 juta.


Banjir di Kedah, jumlah penduduk terjejas meningkat kepada 954 orang

POKOK SENA, 5 November - Jumlah penduduk terjejas yang dipindahkan pagi ini meningkat kepada 954 orang daripada 266 keluarga.

Ketua Bahagian Sekretariat Jawatankuasa Pengurusan Bencana Angkatan Pertahanan Awam Malaysia (APM) Kedah, Mohd Muaz Mohd Yusof berkata, setakat 8 pagi tadi sebanyak 13 pusat pemindahan sementara (PPS) beroperasi di lima daerah di negeri ini.

Satu PPS di Pokok Sena iaitu Surau Kampung Permatang Limau yang menempatkan 25 mangsa ditutup pada 6 petang semalam, manakala satu PPS di Baling iaitu Sekolah Kebangsaan (SK) Tembak A dibuka semula 5.45 pagi tadi bagi menempatkan 10 mangsa.

Mohd Muaz berkata, daerah Kota Setar mencatatkan jumlah penduduk terjejas tertinggi iaitu 592 orang daripada 174 keluarga dan ditempatkan di tujuh PPS.

Kesemua PPS tersebut adalah Sekolah Menengah Kebangsaan (SMK) Convent, SK Titi Gajah, SK Convent, SK Haji Wahab, SK Darul Hikmah, SK Suka Menanti dan SK Langgar.

Sementara itu di daerah Pendang, seramai 287 penduduk terjejas daripada 75 keluarga yang ditempatkan di dua PPS iaitu Dewan Rakan Sukan, Tanah Merah dan Dewan Cenderawasih.

Hanya satu PPS masih beroperasi di Pokok Sena iaitu SK Tualang yang menempatkan seramai 10 penduduk terjejas daripada tiga keluarga manakala dua PPS iaitu Dewan Kampung Tradisi Lembah Keriang dan SK Malau di Kubang Pasu menempatkan 55 penduduk terjejas daripada 14 keluarga.


MATTA Fair kembali, berlangsung di PWTC pada 20 dan 21 November ini

KUALA LUMPUR, 5 November - Pameran Persatuan Ejen Pelancongan dan Pengembaraan Malaysia, MATTA Fair, kembali diadakan pada 20 dan 21 November ini, setelah 2 tahun tertangguh berikutan pandemik COVID-19.

Berlangsung di PWTC Kuala Lumpur, pameran pelancongan terbesar negara itu akan disertai pelbagai organisasi pelancongan domestik dan antarabangsa.

Tambahnya, selepas 21 bulan sekatan pergerakan, MATTA Fair akan menjadi penunjuk penting bahawa industri pelancongan semakin pulih dan kembali rancak.

Bagi pameran edisi ke-49 ini, MATTA bekerjasama dengan Legoland sebagai Rakan Taman Tema dan syarikat aplikasi pengangkutan e-hailing, GOJO.

Pameran selama dua hari itu dibuka dari pukul 10 pagi hingga 8 malam dan masuk adalah percuma.


Waspada musim tengkujuh, penduduk buat persiapan awal

KEMAMAN, 5 November - Penduduk yang tinggal di kawasan rendah di Kemaman, Terengganu kini membuat persiapan awal bagi menghadapi musim tengkujuh.

Langkah ini juga bagi mengelak kerugian besar kerosakan harta benda jika dilanda banjir.

Tinjauan di Kampung Teladas Air Puteh, di Hulu Kemaman mendapati hampir kesemua penduduk mula memindahkan dokumen penting dan barangan berharga ke tempat lebih selamat.

Menurut penduduk, keadaan penempatan berhampiran Sungai Kemaman menyebabkan rumah mereka sering ditenggelami air selepas paras air sungai meningkat ekoran hujan.

Selain Kampung Teladas, beberapa kampung lain seperti Kampung Banggol dan Kampung Darat turut mengalami nasib sama setiap kali banjir berlaku.


PRU DUN Melaka: 100 penguat kuasa KPDNHEP pantau harga barang

MELAKA, 5 November - Ini pula usaha memantau harga barang sepanjang berlangsungnya PRU DUN Melaka.

Kementerian Perdagangan Dalam Negeri dan Hal Ehwal Pengguna menggerakkan 100 pegawai penguatkuasanya.

Beliau menyatakannya selepas Ops Samar di sebuah pasaraya di Bandaraya Melaka.


PRU DUN Melaka, 254 borang pencalonan dijual

MELAKA, 5 November - Sebanyak 254 borang penamaan calon bagi Pilihan Raya Umum DUN Melaka telah terjual menjelang beberapa hari lagi sebelum hari penamaan calon, Isnin ini.

Jurucakap Ibu Pejabat Suruhanjaya Pilihan Raya (SPR) berkata, borang penamaan calon itu mula dijual pada 18 Oktober di pejabat SPR di Putrajaya dan SPR Melaka.

SPR juga menasihatkan bakal calon yang bertanding mengisi borang dan membuat semakan dengan Pejabat Pegawai Pengurus atau Pejabat Pilihan Raya Negeri sebelum hari penamaan calon.

Calon juga disaran membuat pembayaran deposit lebih awal dan resit pembayaran perlu dibawa pada hari penamaan sebagai bukti pembayaran bagi memastikan semua proses seterusnya lancar.

SPR menetapkan tarikh mengundi PRU DUN Melaka pada 20 November, manakala penamaan calon pada 8 November dan undi awal pada 16 November.


Muktamar PAS ke-67: Datuk Seri Abdul Hadi, Datuk Seri Tuan Ibrahim kekal jawatan

KUALA TERENGGANU, 4 November - Presiden PAS Datuk Seri Abdul Hadi Awang dan Timbalannya Datuk Seri Tuan Ibrahim Tuan Man mengekalkan jawatan apabila menang tanpa bertanding dalam pemilihan Muktamar PAS ke-67 sesi 2021-2023.  Setiausaha Agung PAS, Datuk Seri Takiyuddin Hassan berkata, kedua-dua pemimpin terbabit tidak dicabar bagi pemilihan kali ini.

Bagi jawatan Naib Presiden pula, empat pencalonan diterima bagi merebut tiga jawatan Naib Presiden.

Beliau ditemui media selepas meninjau persiapan Muktamar PAS ke-67 di Pulau Duyung, Kuala Terengganu.  Muktamar Tahunan PAS ke-67 secara hibrid akan diadakan pada Sabtu dan Ahad ini melibatkan 1,546 perwakilan.


Jawi benarkan jarak fizikal antara jemaah dikurangkan kepada satu meter

KUALA LUMPUR, 4 November - Penjarakan fizikal antara jemaah di masjid dan surau di Wilayah Persekutuan Kuala Lumpur, Putrajaya dan Labuan dikurangkan daripada 1.5 meter kepada satu meter.

Pengarah Jabatan Agama Islam Wilayah Persekutuan (JAWI), Datuk Mohd Ajib Ismail melalui satu kenyataan memaklumkan, ketetapan berkenaan berkuat kuasa bermula Maghrib tadi dan telah mendapat perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Selain itu, kanak-kanak berumur 12 tahun ke atas serta warga asing yang lengkap divaksin turut dibenar menunaikan solat berjemaah di masjid dan surau.

Kelonggaran lain termasuk kehadiran murid tadika dan Kelas Al-Quran dan Fardu Ain (KAFA) ke kelas yang beroperasi dalam premis masjid dan surau.

Turut dibenarkan, Majlis sosial seperti, sambutan perayaan, majlis perkahwinan dan majlis aqiqah di dewan masjid dan surau bagi individu yang telah lengkap menerima vaksin dengan 50 peratus kapasiti ruang dan penjarakan fizikal.

Ujar beliau, semua kebenaran yang tertakluk SOP itu diharapkan dapat mengimarahkan masjid dan surau di wilayah-wilayah persekutuan.


Kuasa larangan jual minuman alkohol secara terbuka di tangan PBT, ahli majlis negeri -  Idris Ahmad

TRONG, 4 November - Pihak Berkuasa Tempatan (PBT) dan ahli majlis di setiap negeri mempunyai kuasa untuk melaksanakan larangan penjualan minuman beralkohol kepada umat Islam di negara ini. Menurut Menteri di Jabatan Perdana Menteri (Hal Ehwal Agama), Idris Ahmad, perkara itu diputuskan berdasarkan perbincangan sebulat suara dan kebijaksanaan ahli PBT untuk melaksanakan sekatan tersebut.

Terdahulu, beliau menyampaikan bantuan Musa’adah Banjir di Trong, Perak.


Proses awal PRU DUN Sarawak bermula selepas Proklamasi Darurat tamat

KUCHING, 4 November - Penamatan Proklamasi Darurat bagi Sarawak yang diperkenankan Yang di-Pertuan Agong Al-Sultan Abdullah Ri'ayatuddin Al-Mustafa Billah Shah semalam memberi indikasi bahawa proses awal ke arah pilihan raya negeri kini bermula.

Antara yang tumpuan ketika ini ialah proses Ketua Menteri, Datuk Patinggi Abang Johari Tun Openg menghadap Yang di-Pertua Negeri, Tun Abdul Taib Mahmud berkaitan pembubaran Dewan Undangan Negeri, DUN secara rasmi.  Mesyuarat khas Suruhanjaya Pilihan Raya (SPR) bagi membincangkan tarikh-tarikh penting berkaitan PRU DUN merupakan perkara yang dinanti-nantikan rakyat Sarawak buat masa ini.  Pengamal media dilihat berkampung di hadapan kediaman rasmi Yang Dipertua Negeri sejak awal pagi bagi menanti ketibaan Ketua Menteri untuk pemakluman berkenaan.

Sementara itu, Datuk Patinggi Abang Johari dijangka membuat sidang media khas pagi esok di Wisma Bapa Malaysia mengenai pembubaran DUN Sarawak.


SPR akan adakan mesyuarat khas PRU DUN Sarawak

PUTRAJAYA, 4 November - Suruhanjaya Pilihanraya (SPR) mengesahkan telah menerima pemakluman rasmi daripada Ketua Menteri Sarawak, Datuk Patinggi Abang Johari Tun Openg berhubung penamatan Proklamasi Darurat Sarawak semalam. Setiausaha SPR, Datuk Ikmalruddin Ishak memaklumkan, ia telah diperkenan Yang Dipertuan Agong sebagaimana termaktub di bawah seksyen 2(2) Ordinan Darurat (Kuasa-kuasa Perlu)(Sarawak) 2021.

Menerusi satu kenyataan, Datuk Ikmalruddin berkata, berdasarkan seksyen 3(3) Ordinan Darurat (Kuasa-kuasa Perlu)(Sarawak) 2021, Dewan Undangan Negeri hendaklah terbubar pada tarikh Proklamasi Darurat (Sarawak) dibatalkan atau di ungkaikan.

Di bawah Seksyen 3(4) ordinan sama menyatakan, satu pilihanraya umum hendaklah diadakan dalam tempoh 60 hari dari tarikh Proklamasi Darurat dibatalkan.

Justeru, SPR akan mengadakan mesyuarat Khas bagi membincangkan mengenai pelaksanaan pilihanraya tersebut.


CIMB Arttober Hotel Art Fair 2021 mampu rapatkan hubungan pencinta seni, seniman, artis dan galeri

KUALA LUMPUR, 4 November - Menteri Kewangan, Tengku Datuk Seri Zafrul Abdul Aziz berkata program CIMB Arttober Hotel Art Fair 2021 yang berlangsung bermula esok sehingga Ahad mampu merapatkan hubungan antara pencinta seni dengan seniman, artis dan galeri.

TripART ialah inisiatif tiga pihak membabitkan CIMB Group Holdings Berhad, Agensi Pembangunan Ekonomi Kebudayaan (CENDANA) dan Yayasan Hasanah bertujuan memulih dan memperkukuh ekosistem seni, budaya dan warisan negara.

Seramai 50 artis termasuk penerima manfaat dan rakan kongsi CIMB Foundation, CENDANA dan Yayasan Hasanah bakal mempamerkan karya seni mereka di bilik-bilik hotel yang diubah menjadi galeri kecil.


Penggiat industri kreatif negara perlukan akses kepada pasaran dan ekosistem perniagaan

KUALA LUMPUR, 4 November - Penggiat industri kreatif negara memerlukan akses kepada pasaran dan ekosistem perniagaan yang lebih baik dalam jangka masa sederhana dan panjang bagi mempertingkatkan pemasaran hasil karya mereka di pasaran ASEAN.

Menteri Kewangan, Tengku Datuk Seri Zafrul Abdul Aziz berkata pelbagai sokongan seperti geran dan pinjaman telah diberikan bagi membantu industri tersebut bertahan dan pulih.

Ujarnya, sokongan dan komitmen kerajaan kepada industri seni dalam Bajet 2022 dicerminkan melalui peruntukan yang bernilai RM238 juta.

Beliau berkata demikian dalam ucaptama program CIMB Arttober Hotel Art Fair 2021 yang berlangsung bermula esok sehingga Ahad.


UNDI18 tidak dilaksanakan segera

KUALA LUMPUR, 3 November - Pindaan Perlembagaan Persekutuan berkaitan penurunan had umur mengundi kepada 18 tahun, tidak bermaksud ia akan dilaksanakan segera selepas pindaan itu dilakukan pada 2019.

Menteri di Jabatan Perdana Menteri (Parlimen dan Undang-undang) Datuk Seri Dr Wan Junaidi Tuanku Jaafar berkata, ini kerana banyak perkara perlu diteliti bagi memastikan pelaksanaannya kelak berjalan lancar termasuk isu daftar pemilih.

Datuk Seri Dr Wan Junaidi menjelaskannya pada sidang Dewan rakyat.


PRU DUN Melaka, 16 kawasan 'panas' dikenal pasti

BANDAR HILIR, 3 November - 16 kawasan panas atau 'hotspot' dikenal pasti Polis Melaka pada PRU DUN Melaka.

Ketuanya, Datuk Abdul Majid Mohd Ali berkata, Daerah Melaka Tengah antara yang menjadi tumpuan dengan 8 kawasan panas.

Polis akan menggunakan dron bagi memantau kesemua kawasan berkenaan sebagai langkah keselamatan dan ketenteraman awam.

Selain itu, dibantu dua unit Pasukan Pencegahan Rusuhan dan dua unit Pasukan Simpanan Persekutuan.

Datuk Abdul Majid ditemui media, selepas menyaksikan latihan polis menghadapi rusuhan, di Balai Polis Melaka Tengah, Banda Hilir.

Seramai 3,835 anggota polis akan ditugaskan sepanjang PRU DUN Melaka.


Upacara pengebumian mendiang Tan Sri Dr James Jemut Masing

KUCHING, 3 November - Jasad Timbalan Ketua Menteri Sarawak, mendiang Tan Sri Dr James Jemut Masing, selamat disemadikan di Nirvana Memorial Park, Siniawan, Kuching, kira-kira pukul 3 petang tadi.

Upacara pengebumian dibuat selepas penghormatan terakhir selesai, kira-kira pukul 2 petang.

Ketua Menteri Datuk Patinggi Abang Johari Tun Openg bersama isteri, Datuk Amar Juma'ani Tun Tuanku Bujang, turut memberi penghormatan terakhir, selain barisan menteri-menteri kabinet negeri.

Upacara Pengebumian dimulakan dengan ucapan daripada Ketua Wanita Parti Rakyat Sarawak (PRS), Dato Sri Doris Sophia Brodie diikuti dengan tayangan video khas "Journey of Life of The Late Tan Sri Dr James Jemut Masing", dan disusuli eulogi daripada anak-anak mendiang.

Mendiang Tan Sri Dr James yang merupakan Presiden PRS, dimasukkan ke Unit Rawatan Rapi Hospital Umum Sarawak pada September lalu, sebelum menghembuskan nafas terakhir semasa menerima rawatan di Pusat Perubatan Normah di Kuching, kira-kira pukul 7.05 minit pagi Ahad lalu.

Mendiang meninggalkan isteri, Puan Sri Corinne, empat orang anak perempuan, seorang anak lelaki dan dua orang cucu.


Proklamasi darurat Sarawak ditamatkan, mendapat perkenan YDP Agong

KUALA LUMPUR, 3 November - Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah hari ini berkenan menamatkan Proklamasi Darurat bagi Sarawak yang berkuat kuasa sejak 2 Ogos lalu.

Pemangku Datuk Pengelola Bijaya Diraja Istana Negara, Datuk Azuan Effendy Zairakithnaini menerusi satu kenyataan berkata, perkenan Seri Paduka terhadap penamatan itu selaras Perkara 40 dan 40 (1A) Perlembagaan Persekutuan.

Berdasarkan Seksyen 2 Ordinan Darurat (Kuasa-Kuasa Perlu) (Sarawak) 2021, Proklamasi Darurat boleh ditamatkan lebih awal oleh Seri Paduka Baginda setelah berunding dengan Yang Dipertua Negeri Sarawak, Tun Pehin Sri Abdul Taib Mahmud.

Penamatan Proklamasi Darurat secara tidak langsung akan memberi laluan kepada Pilihan Raya Negeri Sarawak ke-12 setelah tempoh mandat kerajaan negeri Sarawak tamat, 6 Jun lepas.

Al-Sultan Abdullah memberi perkenan selepas menerima menghadap Tun Pehin Sri Abdul Taib di Istana Negara semalam, bagi menyampaikan hasrat agar Proklamasi Darurat di Sarawak ditamatkan.

Hari ini, Seri Paduka berkenan menerima menghadap Perdana Menteri Datuk Seri Ismail Sabri Yaakob untuk mesyuarat pra-Kabinet di Istana Negara dan memberi sembah nasihat berhubung penamatan darurat itu.

Semalam, Al-Sultan Abdullah menerima menghadap Peguam Negara Tan Sri Idrus Harun bersama Ketua Polis Negara Datuk Seri Acryl Sani Abdullah Sani, Ketua Pengarah Kesihatan Tan Sri Dr Noor Hisham Abdullah, Pengerusi Suruhanjaya Pilihan Raya Datuk Abdul Ghani Salleh dan Ketua Pengarah Majlis Keselamatan Negara Datuk Rodzi Md Saad, menyembah taklimat berhubung perkara sama.


10,200 unit RKMAT dan kuarters polis akan dibina, 8,852 unit khusus untuk warga ATM

KUALA LUMPUR, 3 November - Kira-kira 10,200 unit Rumah Keluarga Malaysia Angkatan Tentera (RKMAT) dan kuarters Polis Diraja Malaysia (PDRM) di seluruh negara akan dibina menerusi Rancangan Malaysia Ke-12 (RMK12).

Perdana Menteri Datuk Seri Ismail Sabri Yaakob berkata daripada jumlah itu 8,852 unit khusus untuk anggota Angkatan Tentera Malaysia (ATM) bagi perancangan 5 tahun.

1,509 unit sudah dalam proses pembinaan, manakala 7,343 unit lagi sedang dalam proses perolehan.

Kuarters baharu itu bukan rumah kosong sebaliknya dilengkapi perabot, perkakas elektrik dan fasiliti riadah serta sosial seperti dewan serbaguna, gymnasium, surau dan unit kedai yang selesa dan kondusif untuk didiami.

Sebanyak 2,000 unit Rumah Keluarga Malaysia Angkatan Tentera RKMAT dirasmikan hari ini di Taman LTAT Bukit Jalil sekali gus memenuhi 75 peratus keperluan keluarga anggota ATM di Lembah Klang.


Tiada aduan kenaikan harga barangan setakat ini - Datuk Rosol

KUALA LUMPUR, 3 November - Tiada sebarang aduan berkaitan kenaikan harga melampau barangan kawalan sepanjang dua hari pelaksanaan Skim Harga Maksimum Musim Perayaan (SHMMP) Deepavali.

Menurut Timbalan Menteri Perdagangan Dalam Negeri Dan Hal Ehwal Pengguna, Datuk Rosol Wahid, perkembangan positif itu menunjukkan langkah kerajaan untuk mengawal harga barangan setakat ini berkesan.

Beliau berkata demikian selepas sesi Walkabout SHMMP dan Penyampaian Anugerah Kedai Harga Patuh di Ibu Negara.

Sebanyak 11 barangan yang disenaraikan dalam SHMMP Deepavali kali ini.


Program Redah Banjir Prihatin Kasih bantu keluarga pelajar terjejas banjir

PENDANG, 3 November - Prihatin dengan musibah banjir yang menimpa keluarga murid, pihak pengurusan Sekolah Kebangsaan Kampung Rambai, SKKR di Pendang, Kedah turun padang bertemu keluarga terlibat. Ia bagi memastikan 50 murid dan keluarga mereka sentiasa berada dalam keadaan selamat.

Pada masa sama, aspek akademik turut diberi perhatian serius bagi memastikan sesi pembelajaran di rumah berjalan lancar.

Guru Besar SKKR, Khalil Anuar Mohd Rejab berkata, melalui Program Redah Banjir Prihatin Kasih itu, pihaknya bersama Angkatan Pertahanan Awam Malaysia (APM), Daerah Pendang berkunjung ke rumah keluarga murid berkenaan di beberapa buah kampung. Antaranya, Kampung Rambai, Kampung Tok Pauh dan Kampung Alor Ali.

Berdasarkan lawatan yang dilakukan, kebanyakan murid masih tinggal di kediaman masing-masing meskipun kawasan rumah mereka ditenggelami air. Walaupun tidak berpindah ke PPS, namun kebajikan mereka tetap diberi perhatian.


Banjir di Perlis semakin pulih, 42 individu di PPS SK Arau

PERLIS, 3 November - Di Perlis, hanya satu PPS masih dibuka di Arau bagi menempatkan penduduk yang terjejas akibat banjir di kawasan berkenaan sejak Selasa.

12 keluarga melibatkan 42 individu ditempatkan di PPS SK Arau setakat 8 pagi tadi.

Semalam dua PPS dibuka, namun hari ini satu sudah ditutup iaitu di Masjid Kampung Banggol Sena dan penduduk sudah pulang ke rumah masing-masing kerana air telah surut.


Banjir di Melaka semakin pulih, dua PPS di Alor Gajah akan ditutup sepenuhnya pada pukul 2 petang ini

MELAKA, 3 November - Keadaan banjir di Melaka semakin pulih apabila jumlah yang terjejas serta jumlah PPS semakin berkurangan.

Dua daripada PPS di Alor Gajah dijangka akan ditutup sepenuhnya pada pukul 2 petang ini.

Ini menjadikan hanya satu PPS yang masih dibuka iaitu PPS Sekolah kebangsaan Durian Tunggal yang menempatkan 24 penduduk terjejas banjir.

Menurut Sekretariat Jawatankuasa Pengurusan Bencana Negeri Melaka,setakat pukul 12 tengahari tadi, semua penduduk terjejas banjir di kedua-dua PPS terbabit iaitu PPS SJKC Sin Wah dan PPS Dewan Japerun Durian Tunggal dalam proses pendaftaran keluar.

Banjir di Melaka juga dijangka akan terus pulih memandangkan keadaan cuaca yang baik di negeri itu.

Antara kawasan terjejas ialah Kampung Padang Keladi, Bukit Balai Durian Tunggal, Kampung Bukit Tambun, Pekan Durian Tunggal, Taman Murai Jaya dan Kampung Padang Kerbau.


Perkembangan banjir di Kedah: Jumlah penduduk dipindahkan ke PPS meningkat kepada 754 orang

KEDAH, 3 November - Perkembangan banjir di Kedah.

Setakat pukul 11 pagi tadi, jumlah penduduk yang dipindahkan ke 13 Pusat Pemindahan Sementara (PPS), meningkat kepada 754 orang berbanding 735 orang tengah malam tadi.

Sekretariat Jawatankuasa Pengurusan Bencana Negeri Kedah dalam kenyataan memaklumkan, dua daerah mencatat peningkatan iaitu Kota Setar dan Kubang Pasu.

Kota Setar meningkat kepada 272 orang berbanding 269 orang, tengah malam tadi.

Manakala Kubang Pasu meningkat kepada 141 penduduk berbanding 119 penduduk sebelumnya.

Sementara itu, Daerah Pendang mencatat pengurangan jumlah penduduk yang ditempatkan di 2 PPS iaitu 292 orang berbanding 298 orang sebelumnya.

Manakala Daerah Baling dan Pokok Sena tidak merekodkan sebarang pertambahan penduduk dengan masing-masing kekal mencatat 15 dan 24 orang penduduk.


Johor perkenal baucar Pelancongan untuk warga tempatan

JOHOR BAHRU, 3 November - Ke arah meningkatkan sektor pelancongan, Johor memperkenalkan 15,000 baucar, Baucar Pelancongan Johor kepada seluruh rakyat Malaysia. Baucar bernilai RM100.00 itu perlu dimuat turun menerusi aplikasi Johor Tourism Interchange dan boleh mula ditebus, Jumaat ini.

Exco Pelancongan, Belia dan Sukan, Datuk Onn Hafiz Ghazi berkata, secara keseluruhan, RM1.5 juta diperuntukkan untuk baucer berkenaan yang dilengkapi tiga pakej utama iaitu, Alam sekitar, Hiburan Keluarga dan Warisan Budaya.

Jika sambutan menggalakkan, kerajaan Johor bercadang meneruskan baucer itu tahun hadapan.


Nahas jalanraya berdekatan R&R Titiwangsa, Gerik ragut tiga nyawa

PERAK, 3 November - Tiga maut manakala dua lagi cedera dalam satu kemalangan jalanraya melibatkan dua kereta di kilometer 64 Lebuhraya Timur Barat berdekatan kawasan rehat dan rawat (R&R) Titiwangsa dekat Gerik, semalam.

Ketua Balai Bomba dan Penyelamat Gerik, Penolong Kanan Penguasa Bomba, Azizan Aziz dalam satu kenyataan memaklumkan, sepasukan anggota dari Balai Bomba dan Penyelamat Gerik dikejarkan ke lokasi kejadian selepas menerima panggilan pada pukul 3.49 petang. Dua mangsa yang maut, merupakan seorang lelaki berusia 29 tahun dan wanita 24 tahun; menaiki kereta yang sama.  Manakala seorang lagi yang maut menaiki kereta berbeza.


Kolaborasi strategik, peluang kerjaya untuk graduan

KUALA LUMPUR, 3 November - Kolaborasi strategik MARA Corporation Sendirian Berhad dan Talent Corp Malaysia Berhad mencipta lebih 2,000 peluang pekerjaan profesional.

Jelas Menteri Pembangunan Luar Bandar, Datuk Seri Mahdzir Khalid, ia mewujudkan projek khas yang fokus kepada pembangunan modal insan dan kebolehpasaran graduan dalam ekosistem MARA.

Turut disasar graduan daripada keluarga B40 dan luar bandar sebagai laluan kerjaya dalam pelbagai industri.


Rangka Aspirasi Pelaburan Nasional baharu, tarik pelaburan strategik berimpak tinggi

KUALA LUMPUR, 3 November - Kerajaan sedang merangka Aspirasi Pelaburan Nasional (NIA) baharu dalam usaha menarik pelaburan strategik berimpak tinggi.

Perdana Menteri, Datuk Seri Ismail Sabri Yaakob berkata, inisiatif itu juga berupaya meningkatkan daya saing negara dalam perdagangan global.

Beliau menyampaikan ucaptama majlis Anugerah Kecemerlangan Industri (AKI) 2020 berlangsung di ibu negara.

Turut hadir, Menteri Kanan, Perdagangan Antarabangsa dan Industri, Datuk Seri Mohamed Azmin Ali.

Syarikat Johor Port dinobat sebagai penerima utama Anugerah Perdana Menteri.

AKI 2020 mengiktiraf syarikat dalam sektor pembuatan dan perkhidmatan berkaitan yang mempamerkan kecemerlangan dalam operasi meliputi kepimpinan, strategi perniagaan dan tadbir urus tenaga kerja.


3 aset udara TUDM sedia diatur gerak hadapi banjir, bagi menghantar bantuan

KUANTAN, 2 November - Tiga aset udara Tentera Udara Diraja Malaysia (TUDM) sedia diatur gerak menghadapi banjir.

Menurut Panglima TUDM, Jeneral Tan Sri Ackbal Abdul Samad, ia akan digunakan bagi menghantar bantuan.


SMART akan ditugas buat rondaan di kawasan berisiko banjir

PUCHONG, 2 November - Pasukan Mencari dan Menyelamat Khas Malaysia (SMART) akan ditugas membuat rondaan di kawasan berisiko banjir.

Ini merupakan kali pertama pasukan elit berkenaan diatur gerak untuk bencana berskala kecil.

Menurut Menteri di Jabatan Perdana Menteri, Datuk Dr Abd Latiff Ahmad, antara kawasan diberi tumpuan adalah lokasi yang dijangka dilanda banjir besar.

Rondaan akan dilakukan dengan kelengkapan canggih dimiliki pasukan.

Beliau ditemui selepas majlis penutupan Kursus Khas SMART Siri 1/2021 di Pulau Meranti, Puchong.


Takwim persekolahan 2023 dan seterusnya, sesi persekolahan bermula Mac jadi panduan pengoperasian

KUALA LUMPUR, 2 November - Kementerian Pendidikan Malaysia (KPM) telah memperhalusi kesesuaian takwim persekolahan bagi tahun 2023 dan seterusnya.

Timbalan Menteri Pendidikan II, Datuk Mohamad Alamin menyatakan, sesi persekolahan tahun depan yang bermula Mac akan menjadi panduan bagi perancangan pengoperasian sekolah akan datang.


Pengambilan guru fasa satu selesai, proses pengambilan guru masih diteruskan

MUAR, 2 November - Proses pengambilan guru Fasa Satu oleh Suruhanjaya Perkhidmatan Pendidikan (SPP) telah selesai, dan penawaran telah dikeluarkan kepada guru-guru terlibat.

Menteri Kanan Pendidikan, Datuk Dr Mohd Radzi Md Jidin berkata, pihaknya akan mengusahakan proses penempatan dalam masa terdekat.

Menurutnya, proses pengambilan oleh SPP dijalankan secara berfasa, mengikut subjek tertentu, berikutan jumlah guru terlibat yang ramai, iaitu 18,702 orang.

Proses pengambilan masih diteruskan sehingga kini dan pihak SPP masih menjalankan temubual bagi pengambilan fasa dua. Beliau berkata demikian dalam satu sidang media di Muar, Johor.


Banjir di Melaka: 149 penduduk terjejas banjir

DURIAN TUNGGAL, 2 November - Perkembangan banjir di Melaka sehingga jam 4 petang, jumlah penduduk terjejas banjir turun kepada 149 penduduk terjejas daripada 38 keluarga.  Menurut Sekretariat Jawatankuasa Pengurusan Bencana Negeri Melaka, kesemua mereka ditempatkan di 3 Pusat Pemindahan Sementara PPS yang dibuka di daerah Alor Gajah sejak malam tadi.

PPS Sekolah kebangsaan Durian Tunggal kekal menempatkan seramai 26 penduduk terjejas banjir, PPS SJKC Sin Wah 76 penduduk terjejas dan PPS Dewan Japerun Durian Tunggal menempatkan 47 penduduk terjejas banjir.  Kawasan terjejas ialah Kampung Padang Keladi, Bukit Balai Durian Tunggal, Kampung Bukit Tambun, Pekan Durian Tunggal, Taman Murai Jaya dan Kampung Padang Kerbau.


Fenomena air pasang besar, empat daerah di Selangor dijangka terkesan

PELABUHAN KLANG, 2 November - Fenomena air pasang besar dan Monsun Timur laut dijangka berlaku di perairan Selangor melibatkan daerah Kuala Langat, Kuala Selangor, Sabak Bernam dan Klang selama empat hari bermula Khamis ini.

Menurut Pemangku Pegawai Daerah Klang, Mohd Shahrizal Mohd Salleh, berdasarkan jadual pasang surut air laut bagi Pelabuhan Klang, paras air diramal akan berada pada paras tertinggi iaitu 5.6 meter.

Jawatankuasa bencana daerah Klang mengaktifkan bilik gerakan bencana yang akan bertindak menyelaras pengendalian bencana.

Selain itu, pasukan tinjauan turut diaktifkan bagi lokasi berisiko melibatkan pelbagai agensi.

Di Klang 11 kawasan berisiko banjir ketika fenomena air pasang besar.

Antaranya, Kampung Tok Muda, Pandamaran, Kampung Sungai Serdang dan Pulau Ketam.


600,000 Individu diberi dos penggalak, keutamaan kepada petugas barisan hadapan, warga emas

KOTA BHARU, 2 November - Keutamaan diberikan kepada 600,000 petugas barisan hadapan, warga emas dan individu yang mempunyai penyakit komorbid di Kelantan untuk menerima dos penggalak.

Menurut Pengerusi Jawatankuasa Kerajaan Tempatan, Perumahan, dan Kesihatan negeri, Dr. Izani Hussin, setakat ini seramai 12,000 golongan terbabit telah menerima suntikan itu sejak Oktober lalu.

Katanya, pengambilan suntikan dos penggalak ini bertujuan bagi memperkukuhkan lagi tahap imuniti badan penerima vaksin supaya terlindung daripada jangkitan virus COVID-19.

Beliau berkata demikian selepas melawat program suntikan dos penggalak vaksinasi COVID-19 kepada barisan hadapan di Kompleks Kota Darulnaim.


Banjir Perlis: Tiga PPS dibuka dan 108 orang dipindahkan

ARAU, 2 November - Sehingga jam 2 petang ini, tiga Pusat Permindahan Sementara (PPS) dibuka di Arau, Perlis menempatkan 108 orang mangsa dari 27 keluarga.

Pusat Permindahan Sementara (PPS) yang dibuka ialah Dewan Orang Ramai Kampung Kok Klang, Sekolah Kebangsaan Arau dan Masjid Kampung Banggol Sena.

Menurut Pengarah Jabatan Kebajikan Masyarakat Negeri, Mohammad Hazam Ismail, mereka dipindahkan sejak jam 8 pagj tadi setelah kawasan berkenaan dinaiki air berikutan hujan lebat sejak petang semalam.

Sehingga kini, Angkatan Pertahanan Awam, polis, Jabatan Kebajikan Masyarakat dan RELA terus memantau keadaan banjir berikutan hujan masih turun sekitar Perlis dan air semakin naik.


Pengoperasian Digital Nasional Bhd, dikawal selia MCMC

KUALA LUMPUR, 2 November - Pengoperasian Digital Nasional Berhad (DNB) selaku pengendali perkhidmatan borong tunggal 5G dikawal selia ketat pihak Suruhanjaya Komunikasi dan Multimedia Malaysia (MCMC).

Timbalan Menteri Komunikasi dan Multimedia Datuk Zahidi Zainul Abidin berkata, pihak MCMC juga mengenakan syarat yang melarang DNB daripada terlibat dalam aktiviti runcit.

Jelasnya, bagi memastikan kos perkhidmatan borong ditawarkan DNB berada pada tahap munasabah, MCMC turut menetapkan beberapa syarat dalam lesen berhubung tanggungjawab DNB berkaitan kos capaian.

Datuk Zahidi menjelaskan, terdapat dua kategori DNB iaitu satu di bawah kuasa MCMC, dan satu lagi di bawah kuasa Kementerian Kewangan.

Beliau menjawab soalan tambahan wakil Kuala Langat, Datuk Dr Xavier Jayakumar.


Skim Harga Maksimum Musim Perayaan, KPDNHEP ambil langkah seimbang

SEPANG, 2 November - Program Skim Harga Maksimum Musim Perayaan (SHMMP) Kementerian Perdagangan Dalam Negeri dan Hal Ehwal Pengguna (KPDNHEP) mengambil pendekatan seimbang antara peniaga dan pengguna sempena Deepavali tahun ini.

Menterinya Datuk Seri Alexander Nanta Linggi memberitahu, ia bagi membolehkan keuntungan diperoleh peniaga pada masa sama memberi manfaat kepada pengguna.

Tambah beliau, pihaknya akan turut memantau agar tiada unsur manipulasi dilakukan mana-mana yang boleh merencatkan program SHMMP.

Beliau berkata demikian pada sidang media selepas tinjauan harga barangan di Gateway KLIA Dua, Sepang, Selangor.


Operasi Banci Malaysia 2020 ditutup, 99.3% atau 32.3 juta penduduk selesai dibanci

PUTRAJAYA, 1 November - Meskipun bergelut dengan pandemik COVID-19, operasi Banci Malaysia 2020 yang ditutup semalam, berjaya mencapai tahap membanggakan dengan 99.3% atau 32.3 juta penduduk selesai dibanci.

Laporan Penemuan Awalan Banci akan dikeluarkan pada Januari 2022.

Menurut Pesuruhjaya Banci 2020, Datuk Seri Dr Mohd Uzir Mahidin, bancian melibatkan 9.5 juta kediaman dan 8.1 juta isi rumah.

91.6% daripadanya warga tempatan dan 8.4% warga asing.

Semakan kualiti data dilakukan bagi pembangunan profil penduduk Malaysia.


Penduduk terjejas banjir di dua daerah di Kedah kembali meningkat

ALOR SETAR, 2 November - Penduduk terjejas banjir yang ditempatkan di Pusat Pemindahan Sementara (PPS) di dua daerah di Kedah kembali meningkat kepada 337 orang setakat pukul 8.00 malam semalam berbanding 292 orang petang semalam.

Manakala satu PPS baharu dibuka di daerah Kota Setar iaitu Sekolah Kebangsaan (SK) Suka Menanti, Alor Setar, menjadikan dua PPS aktif di daerah itu.

Ketua Bahagian Sekretariat Jawatankuasa Pengurusan Bencana, Angkatan Pertahanan Awam Malaysia Kedah, Mejar (Pertahanan Awam) Mohd Muaz Mohd Yusof berkata, di daerah Kota Setar seramai 16 orang daripada enam keluarga ditempatkan di PPS SK Suka Menanti.

Manakala PPS sedia ada di SK Langgar, bertambah kepada 77 orang berbanding 63 orang.

Di daerah Pendang, penduduk yang terjejas banjir yang ditempatkan di Dewan Rakan Sukan, Tanah Merah juga meningkat kepada 222 orang berbanding 207 orang petang semalam.

Bagaimanapun, Mohd Muaz berkata jumlah penduduk terjejas banjir yang berada di PPS Surau Permatang di daerah Pokok Sena masih kekal tidak berubah iaitu seramai 22 orang daripada lapan keluarga.


KUALA LUMPUR, 1 November - Pelan Tindakan Industri Pelancongan Kesihatan 2021-2025 yang dilancarkan hari ini membantu menyediakan Malaysia ke arah hab pelancongan kesihatan terbaik dunia menjelang 2025.

Menerusi pelan tindakan itu, jelas Menteri Kesihatan, Khairy Jamaluddin, ia menyediakan panduan jelas kepada rantaian nilai dan industri penjagaan kesihatan negara.

Kerajaan akan berkongsi pengalaman baharu dengan pelancong kesihatan menerusi pendekatan bersepadu dan kerjasama pendigitalan khususnya bagi Hab Kardiologi dan Kesuburan serta Pusat Kecemerlangan Rawatan Kanser.

Pelan tindakan ini juga dirangka seiring perkembangan sektor kesihatan yang kini melonjak sejak pandemik COVID-19.

Tumpuan utama terarah kepada penyediaan kualiti rawatan dan pengalaman terbaik kepada pesakit.


Petugas RTM maut dalam perjalanan ke Angkasapuri

KUALA LUMPUR, 1 November - Pengadun Visual Siaran Luar RTM, Mohd Arif Halim maut dalam nahas jalan raya tengah hari tadi.

Insiden berlaku ketika mangsa dalam perjalanan ke pejabat.

Nahas berlaku di kilometer 307.8 lebuhraya Plus berhampiran Serdang.

Ketika itu, mangsa dalam perjalanan ke Angkasapuri sebelum mahu ke Pulau Pinang bagi membuat liputan Siaran Langsung Bola Sepak Piala Malaysia.

Motosikal dinaiki Allahyarham dikatakan terlanggar sebuah treler.

Mohd Arif meninggalkan seorang balu serta dua anak berusia 6 dan 9 tahun.

Beliau yang berusia 33 tahun bertugas di RTM sejak 11 tahun lalu.


Banjir di Baling semakin pulih, 7 PPS ditutup

ALOR SETAR, 1 November - Perkembangan Banjir di Kedah. Daerah di Baling semakin pulih dengan kesemua tujuh Pusat Pemindahan Sementara PPS diTUTUP dan hanya tiga daerah masih dilanda banjir.

Namun di daerah Kota Setar, masih berlaku kenaikan air di beberapa kawasan penempatan penduduk kampong.

Secara keseluruhan tiga PPS masih dibuka di Kedah dengan melibatkan 292 penduduk terjejas daripada 79 keluarga.  Masing-masing Satu PPS masih dibuka daerah Pendang iaitu Dewan rakan sukan tanah merah, daerah Pokok Sena di PPS Surau permatang dan daerah Kota Setar iaitu di SK langgar.


KPDNHEP Kedah jamin bekalan makanan, keperluan mencukupi menjelang Perayaan Deepavali

SUNGAI PETANI, 1 November - Kementerian Perdagangan Dalam Negeri dan Hal Ehwal Pengguna (KPDNHEP) Kedah beri jaminan bekalan makanan dan keperluan mencukupi sempena perayaan Deepavali ini.

Exco Penerangan, Komunikasi dan Multimedia dan KPDNHEP Kedah, Romani Wan Salin berkata sebanyak 11 barangan dikawal harga di bawah Skim Harga Maksimum Musim Perayaan (SHMMP) berkuatkuasa 1 hingga 7 November ini.

Beliau ditemui selepas membuat pemantauan harga bersama penguatkuasa KPDNHEP Kedah di Pasaraya Mydin di Sungai Petani.

Katanya sebanyak 67,823 premis di negeri itu telah diperiksa sejak 1 Januari hingga 31 Oktober lalu.


Penjawat Awam tidak mahu vaksinasi, tindakan tatatertib atau tamatkan perkhidmatan dikenakan

KUALA KANGSAR, 1 November - Penjawat awam yang enggan mengambil vaksin tanpa sebarang alasan kesihatan harus berlaku adil terhadap mereka yang sudah berbuat demikian.

Menteri Besar Perak, Datuk Saarani Mohamad berkata ia berikutan individu yang telah divaksin juga mempunyai hak untuk dilindungi daripada sebarang penyakit.

Jelasnya, tindakan tatatertib atau penamatan perkhidmatan yang berkuatkuasa HARI INI adalah bagi memastikan persekitaran sekeliling selamat disamping mengekalkan tahap produktiviti penjawat awam.  Beliau berkata demikian selepas Sesi Townhall Menteri Besar bersama Penjawat Awam dan Warga Keselamatan di Lubok Merbau, Kuala Kangsar.


SOP kawalan COVID-19, tidak berubah untuk PRU DUN Melaka

KUALA LUMPUR, 1 November - Kerajaan tidak akan mengubah prosedur operasi standard (SOP) kawalan COVID-19, berhubung Pilihan Raya Umum DUN Melaka.

Justeru tegas Timbalan Menteri Kesihatan 2, Datuk Aaron Ago Dagang, semua pihak perlu patuh SOP ditetapkan.

Sebelum ini, Kementerian Kesihatan mengeluarkan arahan agar sebarang aktiviti, perhimpunan atau majlis sosial termasuk majlis pelancaran jentera pilihan raya dilarang mulai 25 Oktober hingga 27 November ini.

Tindakan ingkar arahan akan dikenakan denda.

Datuk Aaron menjawab pertanyaan wakil Gopeng,  Dr Lee Boon Chye berhubung SOP PRU DUN Melaka yang disifatkan terlalu ketat sedangkan negeri itu berada dalam Fasa 4 Pelan Pemulihan Negara (PPN).


Bajet 2022 mesra anak muda, belia perlu rebut peluang, mantapkan kemahiran

KERETEH, 1 November - Bajet 2022 mesra anak muda terutama dalam menyiapkan golongan itu dengan kemahiran digital bagi mendepani cabaran ekonomi semasa.  ADUN Kok Lanas, Datuk Seri Md Alwi Che Ahmad berkata BAJET 2022 juga secara langsung memperlihatkan kerajaan komited terhadap usaha pemulihan ekonomi melalui pengenalan pelbagai pakej bantuan selepas terkesan dengan pandemik COVID-19.

Justeru, beliau menyeru golongan belia terutama usahawan Perusahaan Kecil dan Sederhana, PKS merebut peluang untuk memantapkan kemahiran selari pembudayaan norma baharu bagi menjana sumber pendapatan.

Datuk Seri Md Alwi yang juga Ahli Majlis Amanah Rakyat (MARA) berkata antara inisiatif yang boleh dimanfaatkan golongan itu Skim Geran Pendigitalan PKS.


Vaksin HPV: Suntikan akan diberi tahun hadapan

KUALA LUMPUR, 1 November - Pelajar berusia 13 dan 14 tahun yang terlepas vaksinasi Human Papilloma Virus (HPV) akan menerima suntikan vaksin tersebut tahun hadapan.

Menurut Timbalan Menteri Kesihatan 2, Datuk Aaron Ago Dagang, suntikan akan diberi melalui perkhidmatan kesihatan sekolah.

Pemberian vaksin tersebut tidak dapat dilaksana tahun ini berikutan penutupan sekolah akibat pandemik COVID-19.

Ketika menjawab soalan wakil Permatang Pauh, Nurul Izzah Anwar, katanya kerajaan juga bersedia memberi vaksin tersebut kepada remaja lelaki yang ada kemungkinan menjadi pembawa virus HPV pada masa akan datang.


Bajet 2022 mesra OKU, bukti suara OKU diambil cakna

PUTRAJAYA, 1 November - Penyediaan kuota khas OKU bagi program MyStep dalam Bajet 2022 dapat membantu mengurangkan kadar pengangguran dalam kalangan graduan OKU.

Menurut Ahli Dewan Negara, Datuk Ras Adiba Radzi, inisiatif tersebut akan memberi pekerjaan serta memastikan kelangsungan hidup belia OKU.

Beliau yang juga Presiden Persatuan OKU Sentral berkata, penerusan program PENJANA KERJAYA memberi impak positif kepada inisiatif JaminKerja dan membolehkan mereka hidup berdikari tanpa bergantung kepada orang lain.

Datuk Ras Adiba turut menyambut baik peruntukan RM30 juta bagi menaik taraf infrastruktur bangunan kerajaan supaya mesra OKU.

Manakala, pengumuman peruntukan RM10 juta kepada Pusat Latihan Berdikari serta Pusat Latihan Perindustrian dan Pemulihan Kerajaan pula dapat membantu mempercepatkan lagi proses pembangunan golongan berkenaan.

Beliau juga menyambut baik jaminan yang ditawarkan kerajaan supaya semua rangkaian TV termasuk saluran swasta akan menyediakan jurubahasa isyarat.


Tujuh PSSS tangani masalah psikososial

PUCHONG, 1 November - Tujuh Pusat Sokongan Sosial Setempat (PSSS) dilancarkan khusus kepada kumpulan sasar seperti wanita, kanak- kanak, keluarga, warga emas dan OKU.

Menteri Pembangunan Wanita, Keluarga dan Masyarakat, Datuk Seri Rina Mohd Harun berkata, ia diwujudkan bagi membantu menangani isu-isu psikososial dalam kalangan masyarakat Keluarga Malaysia.

Menerusi Yayasan Kebajikan Negara, PSSS menawarkan perkhidmatan kaunseling secara bersemuka atau dalam talian, khidmat nasihat, intervensi serta khidmat perlindungan sementara.


#SayaDigitalKeluargaMalaysia merakyatkan e-dagang dalam kalangan usahawan

KETEREH, 1 November - Program Jelajah "#SayaDigitalKeluargaMalaysia" akan dilaksanakan di seluruh negara.

Menteri Komunikasi dan Multimedia, Tan Sri Annuar Musa berkata, ia dibawa turun hingga ke akar umbi bagi memastikan hasrat merakyatkan e-dagang dalam kalangan usahawan tercapai.

Beliau berkata Perbadanan Ekonomi Digital Malaysia (MDEC) akan melaksanakan program khusus bagi memastikan tiada jurang digital peniaga kecil, sederhana malah usahawan mikro.

Beliau berkata demikian selepas melancarkan #SayaDigitalKeluargaMalaysia Parlimen Ketereh. Tan Sri Annuar yakin program berkenaan mampu melahirkan lebih ramai usahawan yang aktif dalam e-dagang.


Syarikat telekomunikasi berdepan tindakan jika gagal penuhi janji kepada pengguna

KOK LANAS, 31 Oktober - Syarikat telekomunikasi diingatkan supaya sentiasa menyediakan perkhidmatan sebagaimana dijanjikan kepada pengguna.  Tegas Menteri Komunikasi dan Multimedia, Tan Sri Annuar Musa, peringatan berterusan termasuk denda akan dikenakan terhadap syarikat telekomunikasi yang ingkar sekiranya masalah berkaitan berlarutan.

Mengulas lanjut beliau berkata, membekalkan kelengkapan kepada Suruhanjaya Komunikasi dan Multimedia Malaysia (SKMM) telah diberi kelengkapan untuk membuat semakan dan menyukat secara rawak kelajuan jalur lebar syarikat telekomunikasi di seluruh negara.

Terdahulu, beliau menyempurnakan Majlis Pelancaran Program Belajar Dari Rumah Untuk Institusi Pengajian Tinggi anjuran YTL Communications di Politeknik Kota Bharu.


KKMM jamin kualiti capaian internet lebih baik di semua kawasan

KETEREH, 30 Oktober - Kementerian Komunikasi dan Multimedia Malaysia (KKMM) mengenal pasti tiga aspek yang perlu diberi fokus bagi menjamin kualiti capaian internet tinggi dan ekosistem perkhidmatan jalur lebar lebih baik di semua kawasan termasuk luar bandar.

Menterinya, Tan Sri Annuar Musa berkata, ini meliputi penyediaan prasarana mencukupi bagi menjamin tahap penyampaian perkhidmatan jalur lebar dengan capaian internet 4G, pada kelajuan sekurang-kurangnya 35 megabit per saat (Mbps).

Selain itu, aspek lain yang turut di tekankan adalah pengisian aplikasi untuk di manafaatkan sepenuhnya oleh pengguna.

Beliau menyatakan demikian selepas Majlis Penyerahan Tablet Huawei MatePad 10 sumbangan Huawei Technologies (Malaysia) Sdn Bhd kepada 200 Pelajar di Dewan Khatam Putra Chengal di Ketereh.

Terdahulu, beliau memaklumkan..kerajaan merancang untuk menyediakan 1,000 Pusat Ekonomi Digital Keluarga Malaysia (PEDi) di seluruh negara menjelang akhir tahun depan.


PM ucap takziah pemergian Tan Sri Dr James

KUALA LUMPUR, 31 Oktober - Perdana Menteri, Datuk Seri Ismail Sabri Yaakob merakamkan ucapan takziah kepada seluruh keluarga Timbalan Ketua Menteri Sarawak, Tan Sri Dr. James Jemut Masing yang meninggal dunia awal pagi tadi.

Perdana Menteri dalam kenyataan hari ini berkata, pemergian mendiang satu kehilangan besar kepada negeri Sarawak dan negara.

Katanya, mendiang merupakan pemimpin berjiwa rakyat, berpandangan jauh dan berwibawa.  Jasa dan pengorbanan mendiang pasti akan dikenang sampai bila-bila.  Beliau berharap keluarga mendiang diberikan kekuatan dan kesabaran menghadapi saat duka ini.


Agong, Raja Permaisuri zahir takziah pemergian Tan Sri Dr James

KUALA LUMPUR, 31 Oktober - Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah menzahirkan ucapan takziah atas pemergian Timbalan Ketua Menteri Sarawak, Tan Sri Dr James Jemut Masing.

Seri Paduka Baginda berdua menzahirkan rasa sedih dengan pemergian mendiang yang juga Presiden Parti Rakyat Sarawak (PRS) dan menzahirkan harapan agar seluruh keluarga mendiang sabar serta tabah menghadapi dugaan dan suasana sedih serta pilu ini.

Menerusi kenyataan di laman Facebook Istana Negara, Seri Paduka Baginda berdua menyifatkan pemergian mendiang sebagai satu kehilangan besar kepada negeri Sarawak.


Upacara penghormatan terakhir mendiang Tan Sri Dr. James pada Rabu

KUCHING, 31 Oktober - Upacara penghormatan terakhir bagi mendiang Tan Sri Dr. James Jemut Masing akan diadakan pada Rabu ini di Persatuan Gereja-Gereja Sarawak di Jalan Stampin Off, Jalan Laksmana Kuching.

Unit Komunikasi Awam Sarawak (UKAS) dalam satu kenyataan memaklumkan, bagi sesi penghormatan terakhir untuk orang kenamaan akan berlangsung pada pukul 8.30 pagi hingga 9.30 pagi manakala untuk orang awam akan bermula pada pukul 9.30 pagi hingga 2.00 petang.

Mendiang Tan Sri Dr. James akan dikebumikan di Nirvana Memorial Park di Jalan Siniawan Bau, selepas selesai upacara penghormatan terakhir.  Orang ramai yang ingin hadir memberi penghormatan terakhir dinasihatkan untuk berpakaian kemas selain perlu menjalani Ujian Rapid Test Kit RTK Antigen.


Zahir ucapan takziah, kepada keluarga mendiang Tan Sri Dr. James Jemut Masing

SARAWAK, 31 Oktober - Menteri Kanan Kerja Raya, Dato' Sri Fadillah Yusof menyifatkan pemergian mendiang Tan Sri Dr. James sebagai satu kehilangan besar bukan sahaja kepada Sarawak malah kepada Malaysia amnya.

Dalam hantaran di laman Facebooknya, beliau berkata, Sarawak kehilangan seorang pemimpin veteran yang berwibawa, komited dan penuh pengalaman selain banyak berjasa kepada rakyat Sarawak khususnya dan memberi sumbangan besar kepada pembangunan negeri ini. Selain itu, Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi dan Timbalan Menteri Tenaga dan Sumber Asli, Datuk Ali Biju turut mengucapkan takziah kepada ahli keluarga mendiang serta berdoa mereka diberikan kekuatan dalam melalui waktu sukar ini.

Turut mengucapkan takziah kepada keluarga mendiang ialah bekas Perdana Menteri, Datuk Seri Najib Tun Razak dan Ahli Parlimen Bandar Kuching, Dr. Kelvin Yii.


Ketua Menteri Sarawak zahir ucapan takziah pemergian Tan Sri Dr. James, kehilangan besar buat Sarawak

LAWAS, 31 Oktober - Ketua Menteri Datuk Patinggi Abang Johari Tun Openg bersedih atas pemergian mendiang Tan Sri Dr. James Jemut Masing.

Beliau menzahirkan ucapan takziah kepada seluruh keluarga mendiang.

Tambahnya, sebagai rakan dan menteri kabinet dalam pentadbiran negeri, pemergian mendiang begitu dirasai dan ia merupakan suatu kehilangan yang amat besar kepada seluruh rakyat di Sarawak, khususnya masyarakat Dayak.

Datuk Patinggi Abang Johari ditemui pemberita selepas pelancaran 'Sarawak Linking Urban Rural And Nation' di Perkarangan Masjid Baru Trusan Lawas.


Belasungkawa, Tan Sri Datuk Amar Dr. James Jemut Masing meninggal dunia

PETRA JAYA, 31 Oktober - Timbalan Ketua Menteri Sarawak, Tan Sri Dr. James Jemut Masing, meninggal dunia di Pusat Perubatan Normah Sarawak (NSMC) di Petra Jaya, kira-kira pukul 7.05 pagi tadi.

Mendiang meninggal dunia akibat komplikasi jangkitan COVID-19, pada usia 72 tahun.

Berita disahkan Ahli Parlimen Hulu Rajang yang juga Ahli Majlis Tertinggi Parti Rakyat Sarawak, Datuk Wilson Ugak Kumbong ketika dihubungi Berita RTM.

Datuk Wilson Ugak yang juga bekas Setiausaha Sulit kepada mendiang turut memaklumkan jasad mendiang dibawa ke rumah mayat Hospital Umum Sarawak untuk urusan selanjutnya.

Tan Sri Dr. James meninggalkan seorang balu Puan Sri Corrine Masing dan 5 orang anak.

Mendiang yang merupakan Presiden Parti Rakyat Sarawak dan Ahli Dewan Undangan Negeri Balleh dilantik menjadi Timbalan Ketua Menteri sejak 2016.

Beliau yang juga Menteri Infrastruktur dan Pembangunan Pelabuhan, disahkan positif COVID-19 sejak September lepas.


Banjir di Kedah, Pokok Sena mulai banjir selepas dua hari hujan lebat

KEDAH, 31 Oktober - Situasi Banjir di Kedah.

Terbaharu, Pokok Sena, dilanda banjir selepas hujan lebat selama 2 hari melanda, selepas Baling dan Pendang.

Angkatan Pertahanan Awam Kedah menerusi kenyataannya memaklumkan, 36 penduduk daripada 14 keluarga terjejas banjir dipindahkan ke dua Pusat Pemindahan Sementara (PPS) yang dibuka malam tadi iaitu di Surau Permatang dan Masjid Sungai Durian Pokok Sena.

Sementara itu, di PPS Dewan Rakan Sukan, Tanah Merah, Pendang, terdapat 176 penduduk daripada 45 keluarga.

Di Baling, 3 lagi PPS ditambah menjadikan 7 PPS di daerah itu dibuka, menempatkan 234 penduduk daripada 80 keluarga.


Program ReDi, lebih 15,000 peniaga kecil dan mikro luar bandar terima manfaat

KUALA BERANG, 31 Oktober - Lebih 15,000 peniaga kecil dan mikro luar bandar seluruh negara disasar menerima manfaat melalui pelaksanaan Program Inisiatif Pendigitalan Sektor Peruncitan, ReDi.

Ia berdasarkan sasaran 100 peniaga dari pihak berkuasa tempatan menyertai program berkenaan menjelang akhir tahun depan.

Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid berkata, di bawah program tersebut, daerah Kuala Berang di Hulu Terengganu menjadi perintis wilayah e-Dompet luar bandar pertama negara.

Ketika ini, 63 peratus daripada 375 peniaga di Ajil dan Kuala Berang sudah berdaftar dengan pelbagai penyedia kemudahan e-dompet.

Beliau ditemui selepas melancarkan Program Inisiatif Pendigitalan Sektor Peruncitan di Kuala Berang, Hulu Terengganu.


Majikan swasta diharap pertimbang tambahan cuti, pada hari kedua Deepavali

PUTRAJAYA, 31 Oktober - Majikan swasta diharap dapat mempertimbangkan pemberian tambahan cuti tanpa rekod pada hari kedua Deepavali kepada pekerja beragama Hindu.

Menteri Sumber Manusia, Datuk Seri M. Saravanan berkata, ia bagi membolehkan pekerja sektor berkenaan meluangkan lebih masa bersama keluarga kerana hari kedua perayaan itu jatuh pada Jumaat, 5 November.

Menerusi satu kenyataan, beliau berkata, selepas hari kedua perayaan Deepavali adalah hujung minggu dan ia memberikan lebih masa kepada pekerja untuk bersama keluarga sempena Deepavali.

Masyarakat Hindu akan meraikan perayaan itu pada 4 November ini.

Kerajaan sejak 2018 memberi kemudahan cuti tanpa rekod sehari iaitu pada hari kedua Deepavali kepada pegawai perkhidmatan awam yang beragama Hindu.


Khidmat jurubahasa isyarat, di semua rangkaian televisyen

KETEREH, 31 Oktober - Kementerian Komunikasi dan Multimedia Malaysia (KKMM) bersetuju supaya khidmat jurubahasa isyarat dalam penyampaian berita diamalkan di semua rangkaian televisyen temasuk TV swasta berkuatkuasa serta merta.

Menterinya, Tan Sri Annuar Musa berkata, ini kerana golongan Orang Kurang Upaya (OKU) berhak untuk mendapatkan maklumat yang sama seperti golongan normal lain.

Melalui pembentangan bajet 2022 pada Jumaat, Menteri Kewangan, Tengku Datuk Seri Zafrul Tengku Abdul Aziz mengumumkan peningkatan akses golongan kurang upaya dalam industri media, semua rangkaian television termasuk swasta akan menyediakan khidmat jurubahasa isyarat dalam penyampaian berita.


Empat pintu sempadan antarabangsa baharu dijangka dibuka tahun depan

KOTA TINGGI, 30 Oktober - Empat pintu sempadan antarabangsa baharu negara bakal dibuka awal tahun depan.

Menteri Dalam Negeri, Datuk Seri Hamzah Zainudin berkata, ia membabitkan Terminal Feri Antarabangsa Desaru Coast, di sini, selain di Telok Melano dan Baleh, Sarawak, serta Lembah Silika, Terengganu.

Menurutnya, pembukaan empat pintu sempadan antarabangsa itu bukan sahaja sebagai persediaan kemasukan pelancong jika pintu sempadan diumumkan dibuka nanti selain melonjakkan ekonomi di kawasan terbabit.

Beliau sebelum itu melawat Terminal Feri Desaru Coast yang hamir siap dibina. Ia bakal menggunakan sistem E-Gate Automatik pertama negara, yang membolehkan pemeriksaan imigresen lebih pantas dan efisien.


PRU DUN Melaka: Rundingan berjalan, elak pertembungan

KUALA LUMPUR, 30 Oktober - Perdana Menteri, Datuk Seri Ismail Sabri Yaakob yang juga Naib Presiden UMNO mengesahkan rundingan sedang berjalan bagi mengelak pertembungan antara parti kerajaan dalam Pilihan Raya Umum DUN Melaka.

Belia berkata, hanya parti pembangkang yang akan meraih keuntungan sekiranya berlaku pertembungan antara tiga parti kerajaan itu dalam PRN Melaka.

Beliau berkata selepas merasmikan Majlis Sambutan Hari Sukan Negara 2021 ibu negara.

Suruhanjaya Pilihan Raya (SPR) menetapkan tarikh penamaan calon bagi PRN Melaka pada 8 November ini, manakala tarikh mengundi pula pada 20 November.


Undi18 bermula tahun depan

KUALA LUMPUR, 30 Oktober - Kerajaan tidak akan merayu keputusan Mahkamah Tinggi Kuching berhubung had minimum usia pengundi pilihan raya dan pendaftaran pemilih secara automatik.

Ini bermakna, Undi18 akan dilaksanakan bermula 1 Januari tahun hadapan.

Perdana Menteri, Datuk Seri Ismail Sabri Yaakob berkata, kerajaan boleh merayu terhadap keputusan mahkamah yang memerintahkan Suruhanjaya Pilihan Raya (SPR) dan kerajaan untuk melaksanakan Undi18 menjelang 31 Disember tahun ini.

Namun, Jemaah Menteri memutuskan untuk tidak merayu keputusan berkenaan kerana mahu menghargai peranan anak muda di dalam mencorakkan arah tuju demokrasi negara.

Pada 3 September lepas, Mahkamah Tinggi Kuching memerintahkan SPR dan kerajaan melaksanakan Undi 18 menjelang 31 Disember tahun ini.

Beliau berkata ketika berucap dalam Majlis Sambutan Hari Belia Negara 2021 di ibu negara.


Model Baharu Pembangunan Belia 2030 usaha perkasa belia bagi tempoh 10 tahun

KUALA LUMPUR, 30 Oktober - Model Baharu Pembangunan Belia (MBPB) 2030 bakal dilancarkan Mac tahun depan.

Ia dibangunkan berdasarkan aspirasi dan suara anak muda untuk pemerkasaan belia bagi tempoh 10 tahun ke hadapan.

Menurut Perdana Menteri, Datuk Seri Ismail Sabri Yaakob, MBPB 2030 membolehkan usaha pembangunan berterusan belia bagi melahirkan Masyarakat 5.0.

Ia juga akan memperkukuhkan lagi sistem sokongan belia khususnya hubungan dengan keluarga, masyarakat dan agensi kerajaan.

Perdana Menteri berucap merasmikan Majlis Sambutan Hari Belia Negara 2021 Peringkat Kebangsaan di ibu negara.


Isu perkahwinan, komunikasi, penceraian dan anak-anak dominasi aduan diterima Helpline Family Care@LPPKN

KUALA LUMPUR, 30 Oktober - Isu perkahwinan, komunikasi, penceraian dan anak-anak, itu antara 533 aduan kekeluargaan yang diterima Lembaga Penduduk Dan Pembangunan Keluarga Negara (LPPKN).

Aduan yang diterima menerusi talian bebas Helpline Family Care@LPPKN ini menyaksikan 71% aduan datangnya daripadanya golongan hawa.

Menteri Pembangunan Wanita, Keluarga dan Masyarakat, Datuk Seri Rina Mohd Harun berkata perkhidmatan kaunseling secara dalam talian membantu individu yang berhadapan dengan masalah berkenaan.

18 kaunselor keluarga bertauliah dan berkredibiliti dalam bidang psikologi membantu pengadu.

Datuk Seri Rina menyatakannya ketika melancarkan talian bebas Helpline Family Care@LPPKN di ibu negara.

Talian yang memulakan operasinya pada 27 September lalu, meletakkan sasaran untuk menerima lebih 1,000 panggilan menjelang akhir bulan depan.

Individu yang berhadapan dengan sebarang isu rumah tangga, boleh berhubung dengan kaunselor profesional LPPKN menerusi talian bebas Helpline Family Care@LPPKN di nombor 1-800-82-0300.


Bajet 2022, indikator jelas pemulihan segera industri pelancongan, seni dan budaya

PUTRAJAYA, 30 Oktober - Bajet 2022, indikator jelas negara menuju ke arah pemulihan segera industri pelancongan, seni dan budaya.

Jelas Menteri Pelancongan, Seni dan Budaya (MOTAC), Datuk Seri Nancy Shukri jumlah RM1.6 bilion yang diperuntuk membolehkan kementerian terus memainkan peranan memulihkan ekonomi negara.

Datuk Seri Nancy dalam satu kenyataan menyeru agar penggiat industri berganding bahu menyokong usaha pemulihan menerusi Bajet 2022 yang turut menyentuh fungsi ekonomi hiliran yang berkait dengan pelancongan.

Pihaknya juga akan memperhalusi peruntukkan diterima bagi memastikan aktiviti pelancongan dan kebudayaan kembali rancak dan menyumbang kepada pendapatan negara.

Dalam Bajet 2022, antara fokus langsung di bawah MOTAC termasuk jumlah RM600 juta untuk Pelaksanaan Program Subsidi Upah yang bakal memanfaatkan 26,000 majikan dan 330,000 pekerja.

RM600 juta lagi bagi tujuan pembiayaan khusus sektor pelancongan di bawah Pelan Jana Semula Ekonomi Negara (PENJANA) dan Skim Rehabilitasi Bank Pembangunan Malaysia (BPMB).


Perkukuh Institusi Wakaf, YMW fokus sektor halal, pertanian serta dana bencana

PUTRAJAYA, 30 Oktober - Yayasan Wakaf Malaysia (YWM) menyambut baik peruntukan RM10 juta dalam Bajet 2022 bagi memperkukuh institusi wakaf di negara ini.

Ketua Pegawai Eksekutifnya, Prof. Dr Amir bin Shaharuddin berkata, sebanyak tiga inisiatif akan diusahakan dalam memanfaatkan peruntukan tersebut khususnya dalam sektor pertanian, halal serta dana bencana.

Bagi wakaf pertanian jelasnya, YWM merancang untuk bekerjasama dengan beberapa majlis agama Islam negeri bagi membangunkan tanah-tanah wakaf sedia ada sebagai salah satu aspek penjanaan pendapatan dalam sektor pertanian.

Secara keseluruhan, bagi pengurusan dan pembangunan hal ehwal Islam negara dalam Bajet 2022, sebanyak RM1.5 bilion diperuntukkan, meningkat 0.1 bilion berbanding tahun sebelumnya.


Bajet 2022, tiada yang ketinggalan

ANGKASAPURI, 30 Oktober - Tiada individu atau perniagaan yang tercicir dalam menerima bantuan dan sokongan kerajaan, terutamanya mereka yang terjejas teruk akibat Perintah Kawalan Pergerakan (PKP) yang berpanjangan pada tahun lalu.

Pengarah Kanan Institut Kajian Strategik dan Antarabangsa (ISIS) Malaysia, Alizan Mahadi menyifatkan bajet yang dibentangkan bersifat komprehensif dan inklusif, selaras dengan semangat Keluarga Malaysia.

Beliau ditemui selepas menjadi tetamu Program Khas sempena Pembentangan Bajet 2022 di Angkasapuri.

Tambah beliau Bajet 2022 juga menekankan usaha untuk membina semula daya ketahanan sistem kesihatan negara untuk menghadapi krisis kesihatan.

Ia termasuk melalui peningkatan kapasiti dan kualiti, memperkasa modal insan dalam sektor berkenaan serta menjalinkan kerjasama lebih erat antara penyedia perkhidmatan kesihatan awam dan swasta.

Pembentangan itu juga turut menfokuskan ke arah mempertingkatkan infrastruktur digital dan teknologi yang menjadi nadi utama bagi kelangsungan sistem ekonomi dan sosial pada masa hadapan


Bajet 2022: Peruntukan kemudahan internet di PPR, penuhi keperluan penyesuaian norma baharu

KUALA LUMPUR, 30 Oktober - Peruntukan RM30 juta bagi kemudahan internet di 40 Projek Perumahan Rakyat (PPR) menerusi Bajet 2022 bakal memudahkan penduduk kawasan itu menjalani norma kehidupan baharu termasuk kaedah Pengajaran dan Pembelajaran di Rumah (PdPR).

Pengerusi Persatuan Penduduk PPR Seri Malaysia di Desa Petaling, Nur Zaidi Maaini berharap kemudahan tersebut diberikan secara percuma.

Ini memandangkan majoriti penduduk terdiri daripada golongan B40.

Pengerusi Persatuan Penduduk PPR Seri Pantai, Pantai Dalam, Tusiah Sino pula berharap kemudahan itu bakal diberikan dalam bentuk jaringan tanpa wayar (WiFi)  yang boleh dicapai di rumah masing-masing atau di ruang legar yang luas.

Capaian internet menjadi antara cabaran utama komuniti PPR memandangkan ia kini menjadi keperluan asas untuk semua peringkat umur termasuk bagi tujuan PdPR dan bekerja dari rumah.


Bajet 2022, MOSTI fokus bidang penyelidikan pembangunan eksperimental

PUTRAJAYA, 30 Oktober - Kementerian Sains, Teknologi dan Inovasi (MOSTI) akan memberi penekanan terhadap bidang penyelidikan pembangunan eksperimental dengan menyalurkan pembiayaan bagi aktiviti penyelidikan dan pembangunan (R&D).

Menterinya Datuk Seri Dr Adham Baba berkata ia bagi memanfaatkan peruntukan RM423 juta oleh kerajaan menerusi Bajet 2022 kepada MOSTI dan Kementerian Pengajian Tinggi.

Menurut Dr Adham aktiviti R&D mampu menjana pendapatan menerusi usaha pengkomersialan produk serta teknologi tempatan.

Bagi memperkasa program strategi MyStartup oleh Cradle Fund Sdn Bhd, Dr Adham berkata pihaknya akan memberi sokongan terhadap setiap peringkat perkembangan dan pertumbuhan syarikat-syarikat pemula yang berpotensi.

Katanya lagi RM20 juta diperuntukkan bagi memulih dan membina daya tahan syarikat-syarikat terbabit.

Beliau yang menyifatkan Bajet 2022 sebagai input menyeluruh dari segenap lapisan masyarakat berkata MOSTI terus komited melaksanakan pelbagai inisiatif yang telah dirangka.


Pasca Pembentangan Bajet, MB Kedah yakin peruntukan mampu bantu rakyat Kedah

ALOR SETAR, 30 Oktober - Kerajaan negeri Kedah menzahirkan perhargaan atas peruntukan yang diumum Menteri Kewangansemasa sesi pembentangan Bajet 2022 semalam.

Menteri Besar Kedah, Muhammad Sanusi Md Nor berkata bagi pihak kerajaan negeri, beliau mengalu-alukan pemberian peruntukan khas RM20 juta khusus untuk beberapa buah negeri termasuk kedah.

Beliau dalam satu kenyataan memberitahu, peruntukan bagi projek mencegah hakisan di Pantai Merdeka serta kos penyelenggaraan tapak arkeologi Lembah Bujang juga amat dihargai.

Menurutnya, perhatian yang diberi Kerajaan Persekutuan khususnya MOTAC terhadap aset warisan sejarah dikawasan Lembah Bujang terutama Sungai Batu bakal menarik lebih ramai peminat dari kalangan penyelidik dari seluruh dunia.

Katanya, peruntukan yang disalurkan terutama untuk projek-projek menaik taraf infrastruktur di kawasan luar bandar seperti jalan kampung dan kemudahan telekomunikasi bawah program JENDELA, turut memberi manfaat yang besar kepada rakyat negeri itu.

Bantuan-bantuan pemulihan ekonomi yang disalurkan kepada komuniti usahawan kecil, pekebun kecil, penoreh getah dan lain-lain kumpulan berpendapatan rendah juga diharap akan dapat membantu mereka keluardaripada belenggu kemelesetan dan kembali membaiki kehidupan.


Perjumpaan sempena sambutan Deepavali, Jabatan Penjara Malaysia beri kebenaran melawat bersyarat

KUALA LUMPUR, 30 Oktober - Sempena Sambutan Perayaan Deepavali, Jabatan Penjara Malaysia akan memberi kebenaran lawatan perjumpaan kepada keluarga penghuni bermula 5 hingga 9 November ini.

Bagi penjara di negeri yang berada di bawah Pelan Pemulihan Negara (PPN) Fasa 4, perjumpaan boleh dilaksanakan melalui pilihan secara e-mail jabatan atau panggilan video serta secara bersemuka bagi pelawat yang telah lengkap divaksin.

Jabatan Penjara menerusi satu kenyataan memaklumkan, lawatan tersebut hanya akan dibenarkan kepada pelawat yang telah membuat janji temu.

Hanya 2 pelawat dalam setiap keluarga sahaja dibenarkan melawat oleh pihak penjara.

Kepada pelawat warga emas yang berumur lebih 60 tahun, kebenaran yang diberi adalah bersyarat iaitu mesti dalam keadaan sihat dan tidak bergejala.

Pelawat juga wajib mematuhi SOP PPN Fasa 4 yang ditetapkan semasa perjumpaan.

Jabatan Penjara juga memaklumkan pihak institusi akan menetapkan tarikh dan sesi perjumpaan selepas tempahan dibuat dan masa perjumpaan tidak lebih 30 minit yang juga bergantung kepada situasi institusi penjara berkaitan.

Tempahan boleh dibuat sehingga 4 November menerusi sistem I-VISIT di laman web, www.prison.gov.my, panggilan telefon, e-mel atau surat ke institusi berkenaan.


Yayasan kebajikan siswa Keluarga Malaysia, RM5 juta diperuntukkan bantu mahasiswa yang memerlukan

PUTRAJAYA, 30 Oktober - Kerajaan memperuntukkan dana sebanyak RM5 juta bagi membantu golongan mahasiswa yang memerlukan menerusi Yayasan Kebajikan Siswa Keluarga Malaysia.

Perdana Menteri, Datuk Seri Ismail Sabri Yaakob menegaskan, penubuhan yayasan itu bukti keprihatinan kerajaan seperti terkandung dalam konsep Keluarga Malaysia iaitu Keterangkuman, Kebersamaan dan Kesyukuran.

Tambahnya, inisiatif tersebut juga adalah seiring dengan prinsip kerajaan yang sentiasa memastikan tiada seorang pun rakyat Malaysia yang akan tercicir atau dipinggirkan.

Datuk Seri Ismail Sabri berkata demikian ketika berucap pada majlis pelancaran yayasan tersebut secara maya di Facebook rasmi Kementerian Pengajian Tinggi (KPT).


Isu kenaikan harga barang, KPDNHEP seru pengguna buat laporan dengan bertanggungjawab

KUALA LUMPUR, 30 September - Kementerian Dalam Negeri dan Hal Ehwal Pengguna (KPDNHEP) menyeru orang ramai supaya bersikap lebih bertanggungjawab dalam melaporkan isu berkaitan kenaikan harga barang.

Ia susulan satu laporan daripada persatuan pengguna yang mendakwa berlaku kenaikan harga barang tanpa memperincikan lokasi premis berkenaan.

Laporan yang disiarkan di sebuah akhbar tempatan pada 23 Oktober lalu itu boleh menimbulkan persepsi negatif sekali gus, menyebabkan keresahan awam.

KPDNHEP melalui Bahagian Harga Barang Negara (BHBN), sentiasa melakukan pemantauan dan analisis harga barang secara harian, mingguan dan bulanan di premis-premis peruncitan terpilih seluruh negara.

Berdasarkan data BHBN, harga barangan asas termasuk cili dan bawang mengalami penurunan berbanding Februari lalu.

Libat urus bersama pihak berkepentingan juga dipertingkatkan bagi memastikan harga barang dapat dikawal serta tidak membebankan rakyat.


Bajet 2022: Diskaun bayaran PTPTN antara 10 hingga 15 peratus

KUALA LUMPUR, 29 Oktober - Bermula November tahun ini hingga 30 April 2022, Kerajaan bersetuju memberi diskaun bayaran balik penjaman PTPN antara 10 hingga 15 peratus.

Menteri Kewangan, Tengku Datuk Seri Zafrul Tengku Abdul Aziz ketika membentangkan Bajet 2022 di Dewan Rakyat berkata diskaun 15 peratus untuk penyelesaian penuh baki hutang , diskaun 12 peratus untuk 50 peratus bayaran baki hutang dan diskaun 10 peratus untuk potongan gaji berjadual.

Bagi memperkasa bidang TVET, sebanyak RM6.6 bilion disediakan manakala RM200 juta lagi untuk Skim Latihan Dual Nasional dan program pensjilan industri.


Bajet 2022: Penjawat awam terima bantuan khas kewangan

KUALA LUMPUR, 29 Oktober - Seramai 1.3 juta penjawat awam Gred 56 dan ke bawah bakal menerima Bantuan Khas kewangan RM700 .

Menteri Kewangan, Tengku Datuk Seri Zafrul Tengku Abdul Aziz ketika membentangkan Bajet 2022 di Dewan Rakyat berkata, bantuan yang meliputi RM350 untuk 1 juta pesara kerajaan ini melibatkan implikasi kewangan RM1.3 bilion.

Selain itu, menghargai pengorbanan petugas barisan hadapan yang tidak berpeluang bercuti untuk membantu kerajaan melawan pandemik, kerajaan sukacita menaikkan gantian cuti rehat (GCR) daripada maksimum 150 hari kepada 160 hari.

Lebih menarik lagi GCR ini boleh ditebus awal sehingga 50 peratus atau 80 hari.


Bajet 2022: Tujuh inisiatif libatkan nilai RM1.6 bilion pulihkan industri pelancongan

KUALA LUMPUR, 29 Oktober - Tujuh inisiatif akan dilaksana tahun depan bagi membantu pemain industri pelancongan yang terjejas akibat pandemik COVID-19.

Ia melibatkan nilai keseluruhan RM1.6 bilion.

Menteri Kewangan, Tengku Datuk Seri Zafrul Tengku Abdul Aziz ketika membentangkan Bajet 2022 di Dewan Rakyat berkata, inisiatif tersebut meliputi pelaksanaan Program Subsidi Upah khusus kepada pengusaha pelancongan yang mengalami penurunan pendapatan sekurang-kurangnya 30 peratus.

Turut disedia, pembiayaan sebanyak RM600 juta di bawah PENJANA Tourism Financing dan BPMB Rehabilitation Scheme.

Bantuan Khas juga akan diberi kepada lebih 20,000 pengusaha pelancongan yang berdaftar di bawah MOTAC untuk tempoh tiga bulan.

Pelepasan khas cukai pendapatan individu bagi perbelanjaan pelancongan domestik sehingga RM1,000 dilanjutkan sehingga tahun taksiran 2022.

Manakala, pengecualian duti hiburan ke atas aktiviti hiburan termasuk taman tema dan panggung wayang di semua Wilayah Persekutuan dan pengecualian cukai pelancongan dilanjutkan sehingga 31 Disember tahun depan.


Dana khas sehingga RM2 bilion diperuntuk pacu pelaburan strategik

KUALA LUMPUR, 29 Oktober - Kerajaan tetap komited untuk memastikan Malaysia terus menjadi destinasi pelaburan yang menarik dan dapat memberi kesan limpahan signifikan kepada ekonomi.

Menteri Kewangan, Tengku Datuk Seri Zafrul Tengku Abdul Aziz ketika membentangkan Bajet 2022 di Dewan Rakyat berkata, hasrat itu mampu dicapai menerusi strategi memacu pelaburan strategik dalam sektor-sektor utama dan mengukuhkan pemboleh pertumbuhan.

Bagi memperkasa daya pemulihan ekonomi negara, sebanyak RM25 juta disediakan untuk meneroka pelaburan berimpak tinggi dan pasaran eksport baharu melalui Misi Perdagangan dan Pelaburan.

Selain itu, dalam melahirkan lebih ramai PMKS Halal yang dapat bersaing di peringkat antarabangsa, sebayanyak RM25 juta diperuntukkan kepada Halal Development Corporation untuk melaksanakan pelbagai program termasuk Penjenamaan Digital Produk Halal PMKS dan program Peningkatan Kebolehpasaran Produk Halal PMKS.


Bajet 2022: RM11.4 bilion agenda pemerkasaan Bumiputera

KUALA LUMPUR, 29 Ogos - Agenda Pemerkasaan Bumiputera terus diberi keutamaan dalam usaha merapatkan jurang antara kaum di negara ini.

Menteri Kewangan, Tengku Datuk Seri Zafrul Tengku Abdul Aziz ketika membentangkan Bajet 2022 di Dewan Rakyat berkata, untuk itu sebanyak RM11.4 bilion disediakan bagi melaksanakan pelbagai inisiatif di bawah payung pembangunan Bumiputera.

Manakala, sebanyak RM4.4 bilion disediakan bagi melaksanakan pelbagai program peningkatan kapasiti dan pembiayaan perniagaan di bawah Perbadanan Usahawan Nasional Berhad, TEKUN Nasional dan Dana Kemakmuran Bumiputera.

Bagi meningkatkan penglibatan syarikat Induk atau 'anchor' dalam membangunkan vendor bumiputera tempatan pula, potongan cukai dua kali ganda bagi perbelanjaan operasi, dinaikkan daripada sehingga RM300,000 kepada sehingga RM500,000 dan dilanjutkan bagi tempoh 5 tahun sehingga 31 Disember 2025.


Peruntukan khusus untuk pembangunan kaum di Malaysia

KUALA LUMPUR, 29 Oktober - Peruntukan khusus turut disedia untuk pembangunan kaum di Malaysia.

Menteri Kewangan, Tengku Datuk Seri Zafrul Tengku Abdul Aziz ketika membentangkan Bajet 2022 di Dewan Rakyat berkata, untuk kaum Cina, berjumlah RM200 juta, antaranya bagi melaksana program baik pulih rumah dan kemajuan kampung baru.

Kaum India pula sebanyak RM145 juta disediakan, antaranya bertujuan melaksana program memperkasa sosioekonomi komuniti India.

RM10 juta disediakan untuk menggalakkan anak-anak Sabah dan Sarawak mendalami ilmuberkaitan budaya dan warisan.

RM50 juta turut diperuntuk bagi melaksana kerja pembaikan, penyelenggaraan dan pembangunan kecil rumah ibadat dikawasan Pihak Berkuasa Tempatan.

Bagi mendokong agenda perpaduan dan budaya sukarela diperingkat komuniti, geran bernilai RM50 juta disediakan untuk manfaat lebih 8,000 Kawasan Rukun Tetangga.


Skim Semarak Niaga diperkenal kembalikan keupayaan perniagaan

KUALA LUMPUR, 28 Oktober - Kerajaan sebagai pemudah cara akan memperbanyak akses pembiayaan dalam mengembalikan keupayaan perniagaan yang terjejas akibat COVID-19.

Menteri Kewangan, Tengku Datuk Seri Zafrul Tengku Abdul Aziz ketika membentangkan Bajet 2022 di Dewan Rakyat berkata, untuk itu pakej pembiayaan dengan nilai keseluruhan RM40 bilion disediakan di bawah Program Semarak Niaga Keluarga Malaysia atau Semarak Niaga.

Skim itu, merangkumi pinjaman langsung, jaminan pembiayaan dan suntikan ekuiti dengan sasaran untuk memanfaatkan setiap golongan usahawan, tidak kira perusahaan mikro ataupun syarikat tersenarai awam.

Pada tahun depan juga, pembiayaan kredit mikro bernilai hampir RM1.8 bilion akan disediakan melalui pelbagai agensi seperti TEKUN, Agrobank, BSN, Bank Rakyatdan Bank Negara Malaysia.

Menyedari kepentingan sumbangan gerakan koperasi, kerajaan akan meneruskan Program Transformasi Ekonomi Gerakan Koperasi (TRANSFER ) dengan peruntukan sebanyak RM10 juta bagi memulihkan aktiviti koperasi yang terjejas.

Di samping itu, dana sebanyak RM30 juta akan disediakan untuk Program Pembiayaan Intervensi Pemulihan Ekonomi Koperasi.

Pada masa sama, bagi menyokong aktiviti perniagaan oleh koperasi, program seperti penyediaan tapak perniagaan food truck di kawasan bandar utama akan dilaksanakan melalui Suruhanjaya Koperasi Malaysia.

Kerajaan juga menyokong perluasan program I-TEKAD, iaitu sebuahprogram kewangan sosial yang menawarkan modal permulaan, kredit mikro dan latihan kemahiran kepada usahawan mikro dengan peruntukan sebanyak RM20 juta.


Peruntukan terbesar RM52.6 bilion tingkat mutu pendidikan

KUALA LUMPUR, 29 Oktober - Menyedari kepentingan sektor pendidikan, peruntukan terbesar sejumlah RM52.6 bilion atau 16 peratus daripada keseluruhan perbelanjaan persekutuan diperuntukan kepada kementerian pendidikan (KPM).

Menteri Kewangan, Tengku Datuk Seri Zafrul Tengku Abdul Aziz ketika membentangkan Bajet 2022 di Dewan Rakyat berkata, bagi tahun 2022, bantuan awal persekolahan RM150 disediakan berbanding hanya RM100 sebelum ini.

Ia bakal memanfaatkan 3 juta murid yang layak.

Bagi memastikan suasana pembelajaran yang kondusif, sejumlah RM1 bilion disediakan untuk kerja-kerja penyelenggaraan dan pembaikan sekolah.

Peruntukan ini temasuk RM140 juta untuk sekolah tahfiz, sekolah agama rakyat dan institusi pondook.

Buat pertama kalinya Insentif khas alat bantuan mengajar secara sekali bayar sebanyak RM100 diberikan kepada lebih 400,000 guru.


Penyediaan 600,000 peluang pekerjaan, jamin kerja keluarga Malaysia

KUALA LUMPUR, 29 Oktober - Pandemik COVID 19 memberi kesan yang signifikan kepada pekerjaan dan pendapatan rakyat.

Sehubungan itu, Inisiatif Jamin Kerja Keluarga Malaysia (atau Jamin kerja) akan menjamin penyediaan 600,000 peluang pekerjaan dengan peruntukan RM4.8 bilion.

Menteri Kewangan, Tengku Datuk Seri Zafrul Tengku Abdul Aziz ketika membentangkan Bajet 2022 di Dewan Rakyat berkata, Inisiatif ini diharap dapat menurunkan kadar pengangguran kepada 4% dan mencapai tahap guna tenaga penuh.

Selain itu, inisiatif Malaysia Short term Employment Program atau Mystep akan diteruskan.

80,000 peluang pekerjaan secara kontrak ditawarkan merangkumi 50,000 pekerjaan dalam sektor awam dan 30,000 pekerjaan dalam Syarikat berkaitan Kerajaan.


Bajet 2022: BKM salur RM2,000 bakal beri manfaat lebih 9.6 juta penerima

KUALA LUMPUR, 29 Oktober - Bagi menambah baik Bantuan Prihatin Rakyat (BPR) sebelum ini, kerajaan memperkenal Bantuan Keluarga Malaysia (BKM).

Menteri Kewangan, Tengku Datuk Seri Zafrul Tengku Abdul Aziz ketika membentangkan Bajet 2022 di Dewan Rakyat berkata, menerusi peruntukan RM8.2 bilion BKM bakal memberi manfaat kepada lebih 9.6 juta penerima.

Bantuan sebanyak RM2,000 disalur kepada isi rumah yang mempunyai tiga orang anak atau lebih dengan pendapatan kurang RM2,500 sebulan.


Bajet 2022: Kerajaan peruntuk RM332.1 bilion untuk Keluarga Malaysia

KUALA LUMPUR, 29 Oktober - Bajet 2022 bertemakan 'Keluarga Malaysia, Makmur Sejahtera' dan bersandarkan tiga paksi utama iaitu Memperkukuh Pemulihan, Membina Daya Tahan dan Memacu Pembaharuan, dibentangkan dengan jumlah RM332.1 bilion.

Menteri Kewangan, Tengku Datuk Seri Zafrul Tengku Abdul Aziz ketika membentangkan Bajet 2022 di Parlimen berkata, Bajet 2022 merupakan nilai tertinggi berbanding bajet-bajet yang pernah diumumkan sebelum ini.

Bajet berkenaan turut menggariskan tiga fokus induk yang merangkumi rakyat yang sejahtera, perniagaan berdaya tahan dan ekonomi makmur serta mampan.

Sebanyak RM233.5 bilion diperuntuk bagi belanja mengurus, RM75.6 bilion bagi belanja pembangunan dan RM23 bilion untuk Kumpulan Wang COVID-19.

Defisit fiskal 2022 diunjur berkurang kepada 6 peratus  daripada Keluaran Dalam negara Kasar (KDNK) 6.5% peratus 2021.

Sebanyak RM2 bilion disediakan sebagai simpanan luar jangka.


Pemuda hilang sejak Rabu lalu, ditemui lemas

ARAU, 29 Oktober - Seorang lelaki berusia 20 tahun yang dilaporkan terjatuh ke dalam Sungai Tambun Tulang, Arau sejak Rabu lalu akhirnya ditemui lemas kira-kira jam 9.25 pagi tadi.

Mangsa dikenali sebagai Muhammad Shahril Zohari dari Kampung Gobek, Tambun Tulang yang dipercayai mengidap sawan terjatuh ke dalam sungai berkenaan bersama motosikal yang ditunggani kira-kira jam 7.30 malam, Rabu lalu.

Menurut Komander Operasi, Penolong Penguasa Bomba, Fhadzil Akmal Abd Majid, usaha mencari mangsa telah digerakkan sejak menerima laporan berkaitan mangsa.

Seramai 14 anggota dari Balai Bomba dan Penyelamat Arau, Kangar dan Simpang Empat melancarkan Operasi Mencari dan Menyelamat sekitar lokasi mangsa disyaki terjatuh.

Operasi SAR turut dibantu 29 anggota Pasukan Penyelamat Di Air, Unit K9, polis dan RELA.

Mayat mangsa ditemui terapung kira-kira 9 kilometer dari lokasi kejadian iaitu di Tandop Simpang Empat dan dibawa ke daratan untuk pemeriksaan pegawai perubatan.

Mayat mangsa kemudian diserahkan kepada pihak polis untuk tindakan lanjut dan operasi ditamatkan jam 10.55 pagi tadi.


Pusat Kutipan Zakat Pahang, jangka capai sasaran RM170 Juta tahun ini

KUANTAN, 29 Oktober - Pusat Kutipan Zakat (PKZ) Pahang menjangkakan sasaran kutipan RM170 juta dan pembayar seramai 97,000 orang untuk tahun ini berjaya dicapai.

Ia berikutan peningkatan kutipan sebanyak RM5.7 juta atau 5.9 peratus yang direkodkan setakat ini, berbanding tempoh yang sama pada tahun 2020.

Pengurus Besar Kanan PKZ Pahang, Datuk Halidan Md Daud berkata, sehingga 20 Oktober lalu, seramai 86,828 pembayar zakat harta telah membuat pembayaran dengan jumlah RM102.3 juta.

Penyumbang terbesar bagi kutipan zakat adalah daripada sektor potongan gaji iaitu RM47.4 juta.

Beliau berkata demikian selepas Majlis Penyerahan Zakat Perniagaan Korporat yang disempurnakan oleh Timbalan Yang Di-Pertua MUIP, Tengku Panglima Raja, Tengku Amir Nasser Ibrahim Shah Al-Sultan Abdullah.

Pada majlis ini, PKZ menerima pembayaran zakat RM2.15 juta oleh 5 badan korporat.


Kemasukan 32,000 pekerja asing, dijangka selesai hujung November

KUALA LUMPUR, 29 November - Kemasukan 32,000 tenaga buruh asing ke Malaysia bagi sektor perladangan dijangka dapat diselesaikan pada hujung bulan November depan.

Menteri Sumber Manusia, Datuk Seri M Saravanan, berkata kemasukan tenaga buruh asing yang dari negara sumber seterusnya akan ditentukan kemudian.

Ujarnya, ia tidak boleh dibuat secara terburu-buru kerana faktor keselamatan perlu diberi pertimbangan utama.

Beliau berkata demikian pada Majlis Sambutan Deepavali serta Pelancaran Syiling Peringatan dan Album Koleksi Setem sempena Jubli Emas PERKESO di ibu negara.


Program Bulan Solat, seru masyarakat perkukuh tiang agama

BANGI, 27 Oktober - Kerajaan menerusi Jabatan Kemajuan Islam Malaysia (JAKIM) akan melancarkan Program Bulan Solat.

Ia bertujuan mengajak masyarakat mengimarahkan masjid dan surau dalam usaha mengukuhkan pengisian ruhiyyah dalam kalangan masyarakat.

Menteri di Jabatan Perdana Menteri (Hal Ehwal Agama), Idris Ahmad berkata, ia bagi mengangkat salah satu inisiatif mantap yang dibawanya iaitu pemantapan mental, jasmani dan rohani.

Jelasnya lagi, pihaknya sedang merancang penstrukturan terbaik bagi memberikan impak positif kepada masyarakat melalui program tersebut sama ada secara konvensional dan juga melalui media sosial.

Beliau memaklumkan kepada media selepas menghadiri Majlis Multaqa Da’i di Institut Latihan Islam Malaysia (ILIM), Bangi, Selangor.

Lebih 80 orang asatizah dan ahli akademik Islam menyertai majlis multaqa tersebut.


Hutang negara, langkah-langkah menangani peningkatan perlu diambil

KUALA LUMPUR, 29 Oktober - Susulan tindakan kerajaan membayar hutang lama dengan pinjaman baharu berikutan situasi ekonomi negara dan penularan wabak COVID-19.

Ketua Audit Negara, Datuk Nik Azman Nik Abdul Majid berpandangan, pihak berkuasa kewangan harus mengambil langkah-langkah perlu bagi menangani peningkatan hutang negara kepada RM879.560 bilion berbanding RM792.998 bilion pada tahun 2019.

Hasil kerajaan Persekutuan merosot 14.9 peratus kepada RM225.075 bilion pada 2020 berbanding RM264.415 bilion tahun sebelumnya.Beliau bercakap pada sidang media bersama Jawatankuasa Kira-kira Wang Negara, PAC.


Bajet 2022, cadangan rakyat diambil kira

PUTRAJAYA, 29 September - Hari ini, seluruh Keluarga Malaysia pastinya ternanti-nanti berita gembira yang akan diumum menerusi Bajet 2022.

Sudah pasti pelbagai inisiatif bakal dirangka setelah negara memasuki fasa endemik.Bajet 2022 dengan slogan 'Keluarga Malaysia Makmur Sejahtera' akan dibentangkan Menteri Kewangan Tengku Datuk Seri Zafrul Tengku Abdul Aziz di Parlimen.

Buat pertama kali dalam sejarah, Kenyataan Pra-Bajet 2022 diterbitkan untuk meningkatkan ketelusan proses merangka inisiatif bajet tahunan. Kertas Konsultasi Awam juga diterbitkan ke atas beberapa topik sebagai sebahagian daripada proses penyediaan Bajet 2022. Sebagai usaha untuk memastikan Bajet 2022 telus dan memenuhi keperluan rakyat seiring dengan dasar dan objektif negara.

Isu pengangguran, pembiayaan perniagaan, bantuan kepada sektor pelancongan dan peruncitan antara cadangan tertinggi yang dikemukakan rakyat untuk Bajet 2022. Fokus juga diberikan kepada kelestarian dan meningkatkan daya tahan aset alam sekitar juga akan dilakukan sejajar dengan pelepasan sifar bersih.Bajet 2022 akan dirangka dengan pendekatan menyeluruh sejajar semangat 'Keluarga Malaysia', sekali gus memastikan tidak ada sesiapa yang ketinggalan dalam menerima bantuan kerajaan.Perbelanjaan ini juga akan menyokong RMKe-12 dan meneruskan landasan pemulihan. Bersama-sama kita sepakat menjayakan agenda besar pemulihan keluarga kita.


Laporan Ketua Audit: RM225 bilion hasil kerajaan diperoleh

KUALA LUMPUR, 28 Oktober - Lebih RM225 bilion hasil diperoleh Kerajaan Persekutuan sepanjang tahun lalu.

Jumlah itu 14.9 peratus atau RM39.34 bilion lebih rendah berbanding tahun sebelumnya.

Menurut Laporan Ketua Audit Negara mengenai Penyata Kewangan Kerajaan Persekutuan serta Pengauditan Pematuhan Kementerian dan Jabatan Persekutuan Tahun 2020 perbelanjaan mengurus turun 14.7 peratus kepada RM224.6 bilion.

Turun 55.7 peratus lebihan hasil berjumlah RM0.475 bilion. Perbelanjaan pembangunan juga turun RM2.813 bilion untuk tempoh sama.

Tahun lalu, RM39.019 bilion dibelanjakan untuk COVID-19.

Secara keseluruhan, defisit RM87.645 bilion direkodkan dengan nisbah kepada KDNK, pada kadar 6.2 peratus.  Tahun lalu, Hutang Persekutuan berjumlah 62.1 peratus daripada KDNK.


Malaysia-Indonesia perkukuh kerjasama pertahanan

KUALA LUMPUR, 28 Oktober - Perdana Menteri, Datuk Seri Ismail Sabri Yaakob menerima kunjungan hormat Menteri Pertahanan Indonesia, Prabowo Subianto, sempena lawatan kerja selama sehari Prabowo ke Malaysia.

Perdana Menteri meluangkan masa selama 45 minit membincangkan hubungan dua hala Malaysia-Indonesia.

Kedua-dua pemimpin turut membincangkan mengenai usaha peningkatan kerjasama pertahanan.

Selesai kunjungan hormat, Prabowo berserta delegasi mengadakan perbincangan dua hala dengan rakan sejawatannya, Menteri Kanan Pertahanan Datuk Seri Hishammuddin Tun Hussein di Wisma Pertahanan.

Sementara itu, Malaysia dan Indonesia mencapai kata sepakat untuk mengukuhkan kerjasama pertahanan secara lebih menyeluruh.

Buat pertama kalinya satu Memorandum Persefahaman mengenainya bakal ditandatangani dan dilaksana awal tahun hadapan.

Dalam kenyataan media, selepas pertemuan dengan Prabowo, Datuk Seri Hishammuddin memaklumkan, latihan bersama, pasukan keselamatan kedua-dua negara akan diteruskan dalam usaha menangani ancaman pengganas iaitu melalui 'MALINDO DARSASA' yang akan diadakan pada tahun hadapan di Malaysia.

Latihan bersama itu, akan melibatkan kerjasama ketiga- tiga cabang perkhidmatan angkatan tentera serta pasukan polis kedua-dua negara.

Mesyuarat juga menyentuh tentang Kawalan Keselamatan Di Sempadan negara yang akan dipertingkat menerusi kerjasama Angkatan Tentera Malaysia (ATM) dan Tentera Nasional Indonesia (TNI) terutamanya menerusi pengoperasian Pos-Pos Gabungan.

Menurut Datuk Seri Hishammuddin, beliau dan Prabowo berkongsi pandangan mengenai kepentingan setiap negara ASEAN dalam mengukuhkan diplomasi pertahanan demi kepentingan keselamatan serantau.

Tambah beliau, penglibatan bersama antara Perkhidmatan Kesihatan angkatan tentera kedua-dua negara juga perlu ditingkatkan terutama menerusi perkongsian amalan terbaik berkaitan pemberian vaksin, kaedah rawatan dan pendekatan ujian saringan COVID-19.


Malaysia bakal bangunkan dua GCAPs percepat inisiatif bandar hijau

KUALA LUMPUR, 28 Oktober - Malaysia akan bekerjasama rapat dengan Bank Pembangunan Asia (ADB) dan Local Governments for Sustainability (ICLEI) dalam membangunkan Pelan Tindakan Bandar Hijau (GCAPs).

Perdana Menteri, Datuk Seri Ismail Sabri Yaakob ketika berucap pada Sidang Kemuncak BIMP-EAGA Ke-14 berkata, Malaysia akan membangunkan sekurang-kurangnya dua GCAPs di bawah RMK12 untuk bandar anggota BIMP-EAGA sebagai sumbangan ke arah mempercepat pelaksanaan inisiatif bandar hijau, sejajar komitmen negara menjadi bandar neutral karbon menjelang 2050.

Manakala mengenai BIMP-EAGA dan Tabung Kerjasama Korea Selatan (BKCF), beliau yakin ia akan memberi sumbangan bermakna dengan meningkatkan kerjasama dalam ketersambungan maritim, dagangan dan pelaburan, pelancongan, pembangunan sumber manusia dan keselamatan maritim serta alam sekitar.

Dipengerusikan Indonesia, BIMP-EAGA yang dihadiri negara anggota serta ADB dan Pusat Fasilitasi BIMP-EAGA diadakan sempena Sidang Kemuncak ASEAN Ke-38 dan Ke-39 dan Sidang Kemuncak Berkaitan.


Kelantan bakal gubal lima dasar berlandaskan Al-Quraan

KOTA BAHRU, 28 Oktober - Kelantan sedang merancang menggubal lima dasar dalam usaha menjayakan lagi pengubalan dasar pentadbiran Membangun Bersama Islam.  Menurut Menteri Besar, Datuk Ahmad Yakob, antaranya Dasar Warga Emas Al-Mukarramun, Dasar Pelaburan dan Dasar Kebersihan Negeri.

Dasar, pelan dan polisi yang dijayakan dilaksanakan di bawah Pelan Strategik Kelantan Melangkah Kehadapan 2016-2025.

Beliau menyatakannya pada Majlis Amanat Khas Menteri Besar Kelantan sempena 31 Tahun Membangun Bersama Islam di Kota Bharu.

Bermula tahun 1990 Kelantan telah menggubal 15 Dasar, dua Gagasan, tiga masing-masing Pelan dan Polisi al-Quran serta as-Sunnah sebagai asas utama dasar.


Isu Arak 'Timah': Syarikat setuju pertimbang tukar jenama dan imej

KUALA LUMPUR, 28 Oktober - Syarikat pengeluar arak jenama 'TIMAH', Winepark Corporation Malaysia Sdn. Bhd bersetuju mempertimbangkan penukaran nama dan imej produknya selepas isu mengenainya tular.

Menurut Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi; kata sepakat berjaya dicapai dalam satu mesyuarat semalam.

Mesyuarat diketuai Datuk Seri Alexander itu turut dihadiri Menteri Komunikasi Dan Multimedia, Tan Sri Annuar Musa; Menteri di Jabatan Perdana Menteri (Hal Ehwal Agama), Senator Idris Ahmad dan Menteri Perpaduan Negara, Datuk Halimah Mohamed Sadique.

Syarikat pengeluar arak itu turut meminta tempoh seminggu untuk berbincang dengan pemegang saham dan lembaga pengarah.

Pertemuan secara hybrid itu diadakan selari dengan konsep Keluarga Malaysia sekali gus, mencapai kesepakatan demi kebaikan negara.